amanoisuno/poet huggingface dataset:
此君亭歌次毛公韵 王祖道
君不見太白之精下人間兮，昔人號爾謫仙翁。君不見不爲蒼生起兮，謝安携妓山之東。玉堂主人繡衣客，邀我載酒金蓮宮。小亭環立千竿竹，參天百尺繫陰重。岸巾散髮對此坐，一日無君誰我同。夜來霜壓北枝重，剩見鐘雲數尺峰。玉實幽香儀彩鳳，日華轉影篩金櫳。孤幹未甘春雪折，青陰不逐秋風紅。長隨檜柏老剛勁，不羨桃李爭鮮濃。我愛此君有直節，肯學蟠木求先容。我愛此君歲寒志，長笑霜井落青桐。大夫老松邀我侶，三品頑石徒誇雄。不作湘江兒女泣，蒼梧雲散愁盈胸。夜深明月滿亭戶，此君入我懷袖中。故人來兮七賢至，開門滿坐生清風。此君此君聽我語，藏器於身兮，終奏太廟歌黄鍾。
句 王祖道
石頭虎距海，洲岸馬昂槽。
求法頌 釋元照
僧統號求法，乃見出家心。未審以何求，爲求便等法。了知求即法，無復更他求。將求求佛法，何不自求求。
白雲庵 釋元照
道人倦逢迎，結菴就巖穴。靜愛山頭雲，空濛如積雪。隨風亦卷舒，觸石更明滅。却憶古人詩，祗可自怡悅。
題北山松軒 釋元照
築室已清曠，栽松更幽寂。爲愛金石姿，不逐風霜易。颼飀合琴引，鬰密助山色。待折最高枝，談對千拳石。
詠甯國院 釋元照
今古區區滾世埃，此中蓮社爲誰開。從教靖節攢眉去，却喜劉雷拄步來。百計坦平心地靜，點光回照玉蕖開。翻嗟當日陶彭澤，拍手空歌歸去來。
偈 釋普交
若人問我解何宗，一喝須教兩耳聾。滿杓黄齏飽喫了，生涯總在鉢盂中。
辭衆偈 釋普交
寶杖敲空觸處春，光陰掣電舊曾聞。昨宵風動寒巖冷，驚起泥牛耕白雲。
偈 釋普交
黄面老，佛法付王臣。林下無情客，官差逼殺人。
出游 劉安世
數子坐愁思出游，麗日光風得情節。一百五日寒食近，二十七品鮭菜闕。盤空釜冷柰酒何，變劑連環當佳設。詰屈宛是腸九回，緝綴渾如衣百結。玉笙繞指影參差，疏櫺度風曉明滅。濁醪引滿亦何負，響齒膏唇咀冰雪。君不見龍丘行令譏點鹽，又不見韓侯出燕歌炰鱉。生緣自信可柰何，歸抱柴關晝常閉。
集句留別李子玉守素處士二首  其一 劉安世
行藏由命不由身，一卧東山三十春。誰謂他鄉各異縣，與君相見即相親。
集句留別李子玉守素處士二首  其二 劉安世
故里心期柰別何，幾時回首一高歌。鏡中絲髮悲來慣，他日相逢應更多。
南山 劉安世
山屏石壁共巇嶔，外鎖浮雲內日陰。巖凈四時捐俗慮，泉聲一派潔塵襟。搜吟得助騷人句，笑傲忘歸逸士心。何日路穿松徑僻，杖藜携酒再登臨。
太皇太后生日 王紳
太皇生日最尊榮，獻壽宮中未五更。天子捧觴仍再拜，寶慈侍立到天明。
太后幸景靈宮駕前露面雙童女 王紳
平明綵杖幸琳宮，紫府仙童下九重。整頓瓏璁時駐馬，畫工暗地貌真容。
留題招仙觀 李元輔
一片桂蒼崖，分明不惹埃。蹙成珠顆白，垂下玉繩來。野燕飛難入，山風捲不開。聲聲去朝海，無意戀巖隈。
景泰禪閣 譚粹
二山相傳成，禪閣出山半。仰觀青冥逼，俯見白石粲。錫杖涌玉泉，鐵橋通銀漢。巍然概諸天，恍若登彼岸。無人解菩提，松濤自昏旦。
建中靖國辛巳八月十日獨遊碧落洞遂成拙句 譚粹
碧落嵯峨石室幽，到難嗟我未嘗遊。兩崖卷束雲霞滿，一水通流秋色浮。宛矣壺中延日馭，凝然乳竇滴泉旒。徘徊注目孱顔久，疑有真仙在上頭。
望仙亭成再書一絕 譚粹
一亭新構聳崔嵬，水墨屏圖四面開。洞口白雲無鎖鑰，州人尋勝任頻來。
重建南山亭輒成小詩迺建中靖國元年孟冬五日也 譚粹
南山亭榭復修完，上枕蒼崖下碧瀾。此景詩人吟不盡，丹青圖寫也應難。
偈二首  其一 吳恂
中無門戶四無旁，學者徒勞捉影忙。珍重故園千古月，夜來依舊不曾藏。
偈二首  其二 吳恂
廬峰居士舊門人，邈得師真的的親。大地撮來成箇眼，翻騰別是一般新。
望瀛亭二首  其一 杜子民
擁傳來觀海，危亭一振衣。雲晴千怪出，浸大百川歸。日月遭吞吐，乾坤入範圍。羣鷗不須避，禪寂久忘機。
望瀛亭二首  其二 杜子民
北望滄溟大，茫茫天地間。迴環知萬里，縹緲認三山。漢使何年到，星槎度歲還。蟠桃應已熟，方朔在人寰。
揚州 杜子民
人穿魚蟹市，路入斗牛天。雲水家千里，江山月一船。
題韓左軍馬圖 趙說
龍媒神飛影在紙，雙瞳墨濕電光紫。烏首昂昂渴奔水，青鬃迎風拂不起。逸氣難居皂櫪底，勢欲陪龍走千里，月支真馬有如此。落筆一與王生似，云是吾州韓畫士。
宿富樂山贈海公禪老大師 戴蒙
芙蓉溪畔石連松，殿閣崢嶸倚半空。一念超居無色界，幾人長住廣寒宮。佳賓喜上山頭月，密友時來竹下風。除却少多元本物，泥牛哮吼任西東。
句 田叔通
鑄劍斬佞臣。
句  其一 何宗範
輝赫唐封後，尊嚴寧隠初。
句  其二 何宗範
仙雲春對客，神燭夜流空。
絕句  其一 釋景淳
夜色中旬後，虛堂坐幾更。臨溪猿不叫，當檻月初生。
絕句  其二 釋景淳
後夜客來稀，幽齋獨掩扉。月中無旁立，草際一螢飛。
句  其一 釋景淳
捲箔西風起，乘時上古臺。秋聲隨葉下，夜色带烟來。
句  其二 釋景淳
漁翁睡重春潭闊，白鳥不飛舟自橫。
句 葉某
明朝蓬島去，白雪滿頭飛。
句 王氏
不緣燕子穿簾幕，春去春來那得知。
贈魏憲 魏憲叔
炎祚無疆越萬齡，如何夷鹵尚憑陵。中興事業須王導，撥亂韜鈐要孔明。劇盜已分齊鉞定，端星行指泰階平。呼韓朝渭非難事，好繼當時丙魏聲。
詩一首 李唐
雲裏烟村雨裏灘，看之如易作之難。早知不入時人眼，多買胭脂畫牡丹。
泊吳興西觀音院 秦觀
金剎負城闉，閴然美栖止。卞山直穹窿，苕水相依倚。霜檜鬰冥冥，海棕鮮薿薿。廣除庇夏陰，飛棟明朝晷。溪光鳬鶩邊，天色菰蒲裏。緒風傳晝焚，璧月窺夜禮。洩雲彗層空，規荷鑑幽沚。艅艎烟際下，鍾磬林端起。聱牙戲清深，嶔崟撲空紫。所遇信悠然，此生如寄耳。志士恥溝瀆，征夫念桑梓。攬衣軒楹間，嘯歌何窮已。
三老堂 秦觀
堂堂三元老，業履冠儔匹。蹇諤橫秋霜，高明麗朝日。並道謁溫宣，連科收甲乙。東南奠藩服，西北馳使驛。解鞅環堵安，岸幘氈裘屈。群姦懾謦咳，衆廢起咄叱。至今領麾地，謳吟遍蓬蓽。出入雖異途，歸潔固如一。晚厭方內遊，把袂訪閑逸。雲壑慶安車，風川駛飛鷁。酬獻埃壒外，珠玉在揮筆。風標傲松鶴，顔髮移丹漆。遂令吳越人，藻繪資稱述。邈然超世姿，彷彿得十七。辟廱禮寂滅，麟閣事蕭瑟。茲焉出民願，名實更炳蔚。琬琰琢高詞，龍蘭燎深室。福履既所綏，光華無終畢。
送周裕之赴新息令 秦觀
丈人淮海英，抗節浮雲外。揮毫錯星錦，抵掌參竽籟。青春抱脩能，脫略無范蔡。晚營三徑資，百里聊束带。扁舟歲欲徂，古剎夜仍艾。去去整羽儀，行與高風會。
寄曾逢原 秦觀
孟夏氣候好，林塘媚晴輝。回渠轉清流，藻荇相因依。叢薄起疏籟，衆鳥鳴且飛。高城带落日，光景酣夕霏。即事遠興託，撫己幽思微。超搖弄柔翰，徙倚弦金徽。美人邈雲眇，志願固有違。丹青儻不渝，與子同裳衣。
送僧歸遂州 秦觀
寶師本巴蜀，浪跡遊淮海。定水湛虛明，戒珠烱圓彩。飄零鄉縣異，晼晚星霜改。明發又西征，孤帆破烟靄。
司馬遷 秦觀
子長少不羈，發軔遍丘壑。晚遭李陵禍，憤悱思遠託。高辭振幽光，直筆誅隠惡。馳騁數千載，貫穿百家作。至今青簡上，文彩炳金雘。高才忽小疵，難用常情度。譬彼海運鵬，豈復顧繒繳。區區班叔皮，未易議疏略。
觀易元吉獐猿圖歌 秦觀
參天老木相樛枝，嵌空怪石銜青漪。兩猿上下一旁掛，兩猿熟視蒼蛙疑。蕭蕭叢竹山風吹，海棠杜宇相因依。下有兩獐從兩兒，花餐草囓含春嬉。藝老筆精湖海推，畫意忘形形更奇。解衣一掃神扶持，他日自見猶嗟咨。金錢百萬酒千鴟，荆南將軍欣得之。老禪豪取橐爲垂，白晝掩門初許窺。房櫳烱烱明冬曦，榛叢羽革分豪釐。殘編未終且歸讀，歲暮有間重借披。
夜坐懷莘老司諫 秦觀
六合寥寥信茫昧，中有日月無根柢。古往今來漫不休，青髮素顔從此逝。嗟予自少多邅迴，氣血未衰心已艾。北渡長淮霜入屨，南窺禹穴塵生袂。日鑿一竅渾沌死，雖有餘風終破碎。回車復路可無緣，三問道人三不對。
答朱廣微 秦觀
廣微才華殆天付，十歲孤山有佳句。又夢東林飲虎溪，歎息清風人不悟。自爾所見無全牛，桐柏崑崙日傾注。葱蘢曉景破新花，蹭蹬老拳擒脫兔。身勤事左竟何成，巧迫化工天所怒。兩鬢星星滄海頭，强學禪那慰遲暮。昨夜燈花吐金粟，曉烹鯉魚得尺素。笑我徜徉吳楚間，經卷酒巵隨所遇。人生迕意十八九，月得解顔能幾度。著書準易空自疲，服藥求仙良亦誤。北風老矣無能爲，行看黄鸝語飛絮。安得從君醉百場，落筆珠璣不論數。
送僧歸保寧 秦觀
西湖環岸皆招提，樓閣晦明如卧披。保寧復在最佳處，水光四合無端倪。車塵不來馬足斷，時有海月相因依。上人弱齡已隸此，心目所證惟瑰琦。白玉芙蓉出清沼，天然不受緇塵擾。坐客一語不入意，目如明星視飛鳥。冠切雲兮佩玉難，上人顧之真等閑。應緣聊入人間世，興盡却歸湖上山。伊余久欲窺禹穴，矧今仲父官東越。行挽秋風入剡溪，爲君先醉西湖月。
和王通叟琵琶夢 秦觀
鶗鴂鳴時衆芳歇，華堂夢斷音容絕。風驚玉露不成圓，一夜芙蕖泣秋月。金紋捍面紫檀槽，曾抱花前送酒舠。庾郎江令費珠璧，小砑紅牋揮兔毫。風流雲散令人瘦，忍看麴塵昏錦綬。楚水悠悠更不西，上天破鑑空依舊。
醫者 秦觀
塊然一氣初渾淪，散作六物相吐吞。主承客禦勝復存，是爲萬物疾病原。寥寥空陂遊冤魂，誨此法術成軒轅。金書玉冊要不煩，煥如星宿不可捫。時遷聖徂遂幽昏，弊俗竊以資利源。余嘗感槩期明論，世無妙質孰與言。因君乞詩置屋軒，聊復援筆賦本根。
漫郎 秦觀
元公機鑒天所高，中興諸彥非其曹。自呼漫郎示真率，日與聱叟爲嬉遨。是時胡星殞未久，關輔擾擾猶弓刀。百里不聞易五羖，三士空傳殺二桃。心知不得載行事，俛首刻意追風騷。字偕華星章對月，漏洩元氣煩揮毫。猗玕春深茂花竹，九疑日暮吟哀猱。紅顔白骨付清醥，一官於我真鴻毛。乃知達人妙如水，濁清顯晦惟所遭。無時有祿亦可隠，何必龕巖遠遁逃。
記夢答劉全羙 秦觀
歲逢困敦斗申指，辰次庚辰漏傳子。夢出城闉登古原，草木縈天带流水。千夫荷鍤開久殯，前有一人狀瓌偉。素冠長跪烝酒殽，云是劉郎字全羙。馬鳴車響斷還續，人境晦明秋色裹。既寤茫然失所遭，河轉星翻汗如洗。世傳夢凶常得吉，神物戲人良有旨。全羙聲名海縣聞，閉久當開乃其理。娟娟二十四橋月，月下吹簫聊爾耳。洗眼看君先一鳴，九萬扶搖從此始。
田居四首  其一 秦觀
雞號四鄰起，結束赴中原。戒婦預爲黍，呼兒隨掩門。犁鋤带晨景，道路更笑喧。宿潦濯芒屨，野芳簪髻根。霽色披窅靄，春空正鮮繁。辛夷茂橫阜，錦雉嬌空園。少壯已雲趨，伶俜尚鴟蹲。蟹黄經雨潤，野馬從風奔。村落次第集，隔塍致寒暄。眷言月占好，努力競晨昏。
田居四首  其二 秦觀
入夏桑柘稠，陰陰翳墟落。新麥已登場，餘蠶猶占箔。隆曦破層陰，霽靄收遠壑。雌蜺卧淪漪，鮮飆泛叢薄。林深鳥更鳴，水漫魚知樂。羸老厭煩歊，解衣屢槃礴。蔭樹濯凉颸，起行遺带索。冢婦餉初還，丁男耘有託。倒筒備青錢，鹽茗恐垂橐。明日輸絹租，鄰兒入城郭。
田居四首  其三 秦觀
昔我蒔青秧，廉纖屬梅雨。及茲欲成穗，已復頹星暑。遲暮易昏晨，搖落多砧杵。村迥少過從，客來旋炊黍。興發即杖藜，未嘗先處所。褰裳涉淺瀨，矯首沒孤羽。叢祠土鼓悲，野埭鵾雞舞。雉子隨販夫，老翁拜巫女。辛勤稼穡事，惻愴田疇語。得穀不敢儲，催科吏旁午。
田居四首  其四 秦觀
嚴冬百草枯，鄰曲富休暇。土井時一汲，柴車久停駕。寥寥場圃空，跕跕烏鳶下。孤榜傍橫塘，喧舂起旁舍。田家重農隙，翁嫗相邀迓。班坐釃酒醪，一行三四謝。陶盤奉旨蓄，竹筯羞雞{炙火=肉}。飲酣爭獻酬，語闋或悲咤。悠悠燈火暗，剌剌風飆射。客散靜柴門，星蟾耿寒夜。
寄題傅欽之草堂 秦觀
河陽有洑流，經營太行根。盛德不終晦，發爲清濟源。斯堂濟源上，太行正當門。仰視浮雲作，俯窺流水奔。脩竹带藩籬，百禽鳴朝暾。相望有盤谷，李願故居存。主人國之老，實惟商巖孫。班行昔供奉，亟進逆耳言。天子色爲動，群公聲亦吞。蕭條冰霜際，不改白玉溫。出處士所重，其微難具論。公勿思草堂，朝廷待公尊。
次韵酬徐仲車見寄 秦觀
渭清非勝涇，蘭芳本無慕。我生季葉中，乃與古人遇。職當供洒掃，匏繫愧遲暮。來章感存沒，三讀淚如注。
次韵邢敦夫秋懷十首  其一 秦觀
驅車陟高丘，却望大梁圻。馳道入雙闕，勾陳連太微。夷門壯下屬，清洛相因依。美哉吾黨士，皋卨良可希。
次韵邢敦夫秋懷十首  其二 秦觀
暮有二客至，俱以能禪聞。一枝惠林出，一派智海分。言各不相可，往來劇絲棼。謝客姑舍是，妨余醉看雲。
次韵邢敦夫秋懷十首  其三 秦觀
昔者曾中書，門戶實難瞰。筆勢如長淮，初源可觴濫。經營終入海，欲語焉能暫。斯人今則亡，悲歌風慘澹。
次韵邢敦夫秋懷十首  其四 秦觀
渤海有巨鼇，其顛冠嵯峨。宿昔嘗小抃，八弦相盪摩。忽遭龍伯人，一舉空潮波。取皮煎作膠，清此崑崙河。
次韵邢敦夫秋懷十首  其五 秦觀
蝮蛇初螫手，壯士斷其腕。豈不悲毀傷，所卹在軀幹。西羌沙鹵地，置戍或煩漢。雞肋不足云，阿瞞妙思算。
次韵邢敦夫秋懷十首  其六 秦觀
湯湯辟廱流，中有學子居。但說若稽古，言猶三萬餘。來者轉相祖，詞林日凋疏。稍喜績溪令，入校天祿書。
次韵邢敦夫秋懷十首  其七 秦觀
匠氏構明堂，百材入斤斧。儻非豫章棟，冗長亦焉取。英英范與蘇，器識兼文武。胡爲先一州，不用作霖雨。
次韵邢敦夫秋懷十首  其八 秦觀
憬彼高句麗，來脩裔夷職。天都富如海，勞汝送涓滴。舳艫尾相銜，遠近困供億。止沸當絕薪，揚湯百無益。
次韵邢敦夫秋懷十首  其九 秦觀
祖宗舉賢良，充賦多名儒。執事惡言者，此科爲之無。雖有仲舒錯，或橫江潭魚。果欲鳴鳳至，還當種椅梧。
次韵邢敦夫秋懷十首  其一○ 秦觀
邢侯秋卧痾，揮毫見深衷。賡者二三子，翕然笙磬同。不爲兒女姿，頗形四方風。屬有山水念，因之絲與桐。
春日雜興十首  其一 秦觀
飄忽星氣徂，青陽迫遲暮。鳴飛各有適，赤白紛無數。雨砌墮危芳，風軒納飛絮。褰幃香霧橫，岸幘雲峰度。林影舞窗扉，池光染衣屨。參差花鳥期，蹭蹬琴觴趣。撫事動幽尋，感時遺近慕。秣馬膏余車，行行不周路。
春日雜興十首  其二 秦觀
結髮謝外好，僶俛希前修。繆挾江海志，恥爲升斗謀。齞歷難刻畫，賤貧多釁尤。發軔背伊闕，解驂憩邗溝。丹鉛費永晷，麴糵敺深愁。璧月鑒簾櫳，珠星絡梧楸。泯泯渠水駛，霏霏花霧浮。公子悵何許，撫膺徒離憂。
春日雜興十首  其三 秦觀
潭潭故邑井，猗猗上宮蘭。不食自清渫，莫服更幽閒。志士恥弱植，卷跡甘饑寒。佳晨追良覿，觸物懸悲端。川途眇回遠，經歲曠音翰。豈不慕裘馬，詭得非所安。蟬冕多怵迫，繩樞尠憂患。枉尋竟何補，方枘誠獨難。
春日雜興十首  其四 秦觀
吳會雖褊小，海濱富奇峰。天雞一號叫，劍戟明遥空。谿谷相徑復，深林杳攢叢。猿吟虎豹啼，雲氣迷西東。中有遯世士，超然閟孤蹤。被蘭服明月，起坐松聲中。夜鍛吸沆瀣，朝琴庇青葱。騎星友元氣，巢許安可同。俛眄區中人，飛埃集毛鋒。問津或不繆，從子游鴻蒙。
春日雜興十首  其五 秦觀
東方有美人，容華茂春粲。抱影守單棲，含睇理哀彈。聲意一何切，所歡邈雲漢。徒然事膏沐，孰與徂昏旦。微誠浪自持，嘉月忽復晏。巧轉度虛櫺，飛紅觸幽幔。歲歲芳草滋，夜夜明星爛。合并會有時，索居不必歎。
春日雜興十首  其六 秦觀
寢瘵倦文史，駕言從遨嬉。颸風舉遥溆，規日麗清漪。含桃粲朱實，杜若懷碧滋。娉娉弱絮墮，圉圉文魴馳。明霞廓遠矚，哀禽攪離思。縟草天際合，孤雲川上移。寬閑絕輪鞅，重複多路歧。信美難久佇，歸歟從所治。
春日雜興十首  其七 秦觀
昔我遊京室，交通五陵間。主客各英妙，袍馬相追攀。千金具飲啜，百金雇吹彈。纓弁羅廣席，當頭舞交竿。鮮妝耀淥酒，采纈生風瀾。燈燭暗夜艾，士女紛相班。歡娛易徂歇，轉眄如飛翰。亹亹負孤願，離離銜永歡。山鳥窺茗飲，簷花笑蔬餐。棄捐勿重陳，事定須蓋棺。
春日雜興十首  其八 秦觀
客從遠方來，遺我昭華管。吹之動人心，異境生虛窾。磝磝青嶂橫，泱泱春溜滿。馬蹄交狹邪，車轂錯平坦。士女競芳辰，禽魚蔭修竿。依微認睇笑，凌沒見纖短。停吹欻泯滅，耽耽復空館。靈物信所珍，顧恨知音罕。
春日雜興十首  其九 秦觀
桃李用事辰，鮮明奪雲綺。繁華一朝去，默默慚杞梓。時徂鷹化鳩，地遷橘爲枳。獨有羨門生，後天猶不死。
春日雜興十首  其一○ 秦觀
藝籍燔祖龍，斯文就淪喪。帝矜黔首愚，諸雋出相望。揚馬操宏綱，韓柳激頹浪。建安妙謳吟，風概亦超放。玉繩带華月，艷艷青冥上。奕世希末光，經緯得無妄。兒曹獨何事，詆斥幾覆醤。原心良自誣，猥欲私所尚。螳螂拒飛轍，精衛填溟漲。咄咄徒爾爲，東海固無恙。鵷鸞日彫滅，黄口紛冗長。投袂睇層霄，茲懷誰與亮。
和孫莘老題召伯斗野亭 秦觀
淮海破冬仲，雪霜滋不平。菱荷枯折盡，積水寒更清。輟棹得佳觀，湖天繞朱甍。信美無與娛，濁醪聊自傾。北眺桑梓國，悠然白雲生。南望古邗溝，滄波带蕪城。村墟翳茅竹，孤烟起晨烹。簷間鳥聲落，客子念當行。攬衣視日景，薄陰漏微明。何時復來遊，春風發鮮榮。
和虛飄飄 秦觀
虛飄飄，虛飄飄。風寒飄絮浪，春暖履冰橋。勢緩霜垂霰，聲乾葉下條。雨中漚點沒流水，風裏綵雲鋪遠霄。虛飄飄，比時光影猶堅牢。
和游金山 秦觀
江流會揚子，洶洶東南騖。海門劃前開，金山屹中據。鼓鍾食萬指，金雘棲千柱。夜庭游月波，曉觀摶香霧。天清猿鳥哀，風暗魚龍怒。雲物橫古今，濤波閱晨暮。三州氣色來，上下端倪露。偉哉元氣間，此勝知誰聚。念昔憩精廬，登臨輒忘去。汲新試團月，飯素羹魁芋。妙興入芳藤，真境在芒屨。別來景暑換，寤寐經從處。忽蒙珠璧投，了與雲巒遇。幽光烱肝肺，爽氣森庭戶。區中多滯念，方外饒奇趣。寄語山阿人，泠然行復御。
同子瞻端午日遊諸寺賦得深字 秦觀
太史抱孤韵，暢懷在登臨。別乘載鄒枚，佳辰事幽尋。參差水石瘦，窅窕房櫳深。清磬發疏箔，妙香橫素襟。復登窣堵波，環回矚嶔崟。雙溪貫城郭，暝色带孤禽。凉飈動爽籟，薄雨生微陰。塵想澹清漣，牢愁洗芳斟。揮箑訂往古，援毫示來今。愧無刻燭敏，續此金玉音。
寄陳季常 秦觀
一鉤五十犗，始具任公釣。揭竿趣灌瀆，與爾不同調。先生本西蜀，俠氣見英妙。哀憐世間兒，細黠似黄鷂。侍童雙擢玉，鬢髮光可照。駿馬錦障泥，相隨窮海嶠。平生携手好，十七登廊廟。小生相吏耶，徒枉尺書召。暮年更折節，學佛得心要。鬻馬放阿樊，幅巾對沉燎。泠泠屋外泉，兀兀原頭燒。欲知山中樂，萬古同一笑。
同子瞻賦游惠山三首  其一 秦觀
輟棹縱幽討，籃輿入青蒼。圓頂相邀迓，旃檀燎深堂。層巒淡如洗，傑閣森欲翔。林芳含雨滋，岫日隔林光。涓涓續清溜，靡靡傳幽香。俯仰佳覽眺，悠哉身世忘。
同子瞻賦游惠山三首  其二 秦觀
史君厭機械，所與惟散人。顧慚蒹葭陋，繆倚瓊枝新。上干青磝磝，下屬白磷磷。洞天不知老，金界無棲塵。緬彼人間世，烏蟾閱青旻。詎得踵三隠，山阿相與鄰。
同子瞻賦游惠山三首  其三 秦觀
樓觀相複重，邈然閟深樾。九龍吐清泠，㶁㶁曾未絕。罌缶馳千里，真珠猶不滅。況復從茶僊，茲焉試葵月。岸巾塵想消，散策佳興發。何以慰遨嬉，操觚繼前轍。
馬上口占二首  其一 秦觀
向晨結束爭長途，利風刮面冰在鬚。岡窮得水馬不進，霧暗失道人相呼。悠悠旁舍見汲井，軋軋隔林聞輓車。游目騁懷自可樂，勿憶鄉縣增煩紆。
馬上口占二首  其二 秦觀
霜風稜稜萬木枯，梅花破萼猶含鬚。田家往往事游獵，追逐狐兔相號呼。微茫山中起狂燒，隠約林梢低日車。馬頭漸覺有佳趣，勿厭阡陌多縈紆。
別子瞻 秦觀
人生異趣各有求，繫風捕影祇懷憂。我獨不願萬戶侯，惟願一識蘇徐州。徐州英偉非人力，世有高名擅區域。珠樹三株詎可攀，玉海千尋真莫測。一昨秋風動遠情，便憶鱸魚訪洞庭。芝蘭不獨庭中秀，松栢仍當雪後青。故人持節過鄉縣，教以東來償所願。天上麒麟昔漫聞，河東鸑鷟今纔見。不將俗物礙天真，北斗已南能幾人。八磚學士風標遠，五馬使君恩意新。黄塵冥冥日月換，中有盈虛亦何算。據龜食蛤暫相從，請結後期游汗漫。
和黄法曹憶建溪梅花 秦觀
海陵參軍不枯槁，醉憶梅花愁絕倒。爲憐一樹傍寒溪，花水多情自相惱。清淚班班知有恨，恨春相逢苦不早。甘心結子待君來，洗雨梳風爲誰好。誰云廣平心似鐵，不惜珠璣與揮掃。月沒參橫畫角哀，暗香銷盡令人老。天分四時不相貸，孤芳轉盼同衰草。要須健步遠移歸，亂插繁華向晴昊。
送少章弟赴仁和主簿 秦觀
我宗本江南，爲將門列戟。中葉徙淮海，不仕但潜德。先祖實起家，先君始縫掖。議郎爲名士，余亦忝詞客。風流以及汝，三通桂堂籍。汝弱不好弄，文章有風格。久從先生游，術業良未測。武林一都會，山水富南國。下有賢別駕，上有明方伯。干將入砥礪，騕褭就銜勒。勿矜孔鸞姿，不樂棲枳棘。吳中多高士，往往寄老釋。辨才雖物化，參寥猶夙昔。投閑數訪之，可得三友益。少來輕別離，老去重乖隔。念汝遠行役，惘惘意不懌。道山雖云佳，久寓有饑色。功名已絕意，政苦婚嫁迫。終從大人議，稅駕邗溝側。追蹤漢兩疏，父子老阡陌。
送李端叔從辟中山 秦觀
人畏朔風聲，我聞獨寬懷。豈不知凜冽，爲自中山來。端叔天下士，淹留蹇無成。去從中山辟，良亦慰平生。與君英妙時，俠氣上參天。孰云行半百，身世各茫然。當時兒戲念，今日已灰死。著書如結氂，聊以忘憂耳。駸駸歲遒盡，淮海歸無期。功名良獨難，雖成定奚爲。念君遠行役，中夜憂反側。攬衣起成章，贈以當馬策。
贈蹇法師翊之 秦觀
天都九經緯，人物如紡績。豈無僊聖游，但未見哀識。蹇師蜀方士，鬼物充服役。朅來長安城，摩挲金銅狄。大蛇死已論，葛陂囚且釋。是事何足云，聊爾恤艱厄。方從馬明生，西去鍊金液。丹成得度世，造化爲莫逆。予亦江海人，名宦偶牽迫。投劾去未能，見師三歎息。
送劉貢父舍人二首  其一 秦觀
虎去藜藿採，珠在其川媚。君子一詘信，實繫天下事。念昔元豐間，公初謫南裔。託詞吊湘水，聞者爲心醉。踰年憸臣逐，國老起相繼。除公守襄陽，士始有生意。茲焉歸法從，乃是朝廷計。在公何足云，事業本餘棄。掖垣美花木，入直春正麗。同僚看家風，立馬揮九制。
送劉貢父舍人二首  其二 秦觀
觀也本諸生，早與世參商。方枘不量鑿，交親指爲狂。末路辱公知，賜出非所望。相期古人處，豈止事文章。汝南雖奧區，校官實始張。解鞅百無有，栖栖寄僧坊。築室從有徒，皆公借餘光。一壺千金直，所濟在倉黄。萬里猶比鄰，別離無足傷。何以報公德，修好以爲常。
南京妙峰亭 秦觀
王公厭承明，出守南宮鑰。結構得崇岳，巋然瞰清洛。是時謫仙人，發軔自廬霍。郊原春鳥鳴，來此動豪酌。報投一何富，玉桉金刀錯。新牓揭中楹，千載見遠託。朅來訪陳迹，物色屬搖落。人烟隔鳬雁，田疇带城郭。紅蕖隕風漪，砂礫卷飛籜。青青陵上姿，獨汝森自若。人生如博奕，得喪難前約。金鎚初控頤，已復東方作。大明昇中天，龍鸞入階閣。深懲漁奪弊，法令一刊削。斯民如解懸，喜氣鬰磅礴。公乎數登覽，行矣翔寥廓。
次韵奉酬丹元先生 秦觀
金華紫烟客，來作牧羊兒。至言初無文，尋繹自成詩。二景入妙解，元氣含烟詞。憐我鬣蒼浪，黄埃眩蟲絲。勸解冠上纓，一濯含風漪。攝身列缺外，倒躡蜿蜒鬐。維斗錯明珠，望舒耿脩眉。真游無疆界，浩蕩天風吹。
送裴仲謨 秦觀
君才出於德，妙高如匠石。但見廣厦成，不見斧斤迹。厚爲諸兄奉，自奉頗云嗇。三生陽亢宗，薄俗有慚色。汝南古佳郡，月旦評一易。爾來似揚州，不辦龍蜥蜴。短簿髯參軍，喜怒移頃刻。正平竟獲免，實我文舉力。念公當乖隔，憂思如紡績。恥爲兒女仁，到此淚橫臆。熙朝大烹飪，賢者不家食。朝爲郡縣吏，暮作臺省客。矧聞諸法從，久欲薦言責。去去勿重陳，九萬自此擊。
題雙松寄陳季常 秦觀
遥聞連理松，託根黄麻城。枝枝相鉤带，葉葉同死生。雖云金石姿，未免兒女情。想應風月夕，滿庭合歡聲。
徐仲車食於學官吏或以爲不可欲罷去之太守不聽禮遇如初感之而作 秦觀
許丞老病聾，督郵白欲廢。賢哉黄次公，鑒裁實精詣。殷勤謝督郵，此丞乃廉吏。重聽庸何傷，善助無失意。古人骨已朽，來者復誰繼。仲車天下士，固非許丞類。至行通神明，問學有根柢。若充老更聘，自革風俗弊。太守前已聞，粟帛俄見賜。奈何少年子，輒效督郵事。道喪賢哲窮，聞之爲流涕。人心如其面，難以一律揆。所望在次公，督郵何足議。
次韵夏侯太沖秀才 秦觀
儒官飽閑散，室若僧坊靜。北窗腹便便，支枕看斗柄。或時得名酒，亭午猶中聖。醒來復何事，弄筆賦秋興。焉知懶是真，但覺貧非病。茫茫流水意，會有知音聽。鐘鼎與山林，人生各天性。
送張和叔兼簡黄魯直 秦觀
汝南如一器，百千聚飛蚊。終然鼓狂鬧，啾啾竟誰聞。議郎盛德後，清修繼先芬。未試霹靂手，低回從此君。學官冷於水，虀鹽度朝曛。間蒙相煖熱，破憂發孤欣。君今又復去，冀北遂空羣。豈無一樽酒，誰與通殷勤。大梁多豪英，故人滿青雲。爲謝黄叔度，鬢毛今白紛。
題騕褭圖 秦觀
雙瞳夾鏡權協月，尾鬣蕭森澤於髮。鞍銜不施韁復脫，旁無馭者氣騰越。地如砥平丘隴滅，天寒日暮抱饑渴。驤首號鳴思一發，超軼絕塵入恍忽。東門金鑄久銷歇，曹霸丹青亦云沒。頼有龍眠戲揮筆，眼前時見千里骨。玉臺閶闔相因依，嗟爾龍媒空自奇。鸞旗日行三十里，焉用逐風追電爲。
和東坡紅鞓带 秦觀
君不見相如容貌窮不枯，卓氏恥之分百奴。一朝奉指使筇筰，駟馬赤車從萬夫。仲元君平更高妙，寄食耕卜霜眉鬚。兩川人物古不乏，數子風流今可無。參軍少年飽經術，期作侍中司御壺。老披青衫更矍鑠，上馬不用兒孫扶。一朝忽解印綬去，恥將詩禮攘裙襦。懸知百年事已定，却笑列仙形甚臞。東阡北陌西風入，瑞草橋邊人叫呼。想見紅圍照白髮，頹然醉卧文君壚。
和王忠玉提刑 秦觀
嵩峰何其高，峰高氣尤清。念昔秋欲老，從公峰下行。古木上參天，哀禽報新晴。脩塗雲外轉，槁葉風中零。曛黑度伊水，眇然古今情。黎明出龍門，山川莽難名。信美非吾土，顧瞻懷楚萍。美人天一方，傷哉誰目成。黄綬我聊爾，白鷗公勿驚。糟醨可餔啜，古人忌偏醒。
題楊康功醉道士石 秦觀
黄冠初飲何人酒，徑醉頹然不知久。風吹化石楚山阿，藤蔓纏身蘚封口。常隨白鶴亦飛去，但有衣冠同不朽。異物終爲賢俊得，野老田夫豈宜有。華陰楊公香桉吏，一見遂作忘年友。日暮西垣視草歸，往往對之傾數斗。大夢之間無定論，啟母望夫天所誘。穀城或與子房期，西域更爲陳那吼。我疑黄冠反見玩，若此堅頑定醒否。何當一笑凌蒼霞，顧謝主人聊舉手。
送蔡子驤用蔡子駿韵 秦觀
越絕山川遠相屬，萬壑千巖抱青綠。卧龍一峰稱是奇，遶趾清漪如带束。鏡水春生鶂尾銜，稽山日暮猿聲續。三休上與蓬萊接，登眺使人遺寵辱。我昔東游觀禹穴，痛飲狂歌得所欲。上天何曾有官府，鸞鳳日日遭鞭扑。僧坊畫壁閱幾徧，神妙難忘獨金粟。華胥夢斷已十年，又見春風煮餳粥。苧羅若耶固依舊，可憐雲月誰追逐。故人淡泊出天性，鷦鷯巢林一枝足。不肯弦歌甘筦庫，還同市門隠梅福。惟應月下小叢歌，尚有哀音傳舊俗。
飲酒詩四首  其一 秦觀
我觀人間世，無如醉中真。虛空爲消隕，況乃百憂身。惜哉知此晚，坐令華髮新。聖人難驟得，得且致賢人。
飲酒詩四首  其二 秦觀
左手持蟹螯，舉觴屬雲漢。天生此神物，爲我洗憂患。山川同恍惚，魚鳥共蕭散。客至壺自傾，欲去不容間。
飲酒詩四首  其三 秦觀
客從南方來，酌我一甌茗。我酌初不啜，彊啜且復醒。既鑿渾沌氏，遂出華胥境。操戈逐儒生，舉觴還酩酊。
飲酒詩四首  其四 秦觀
雷觴淡如水，經年不濡脣。爰有擾龍系，爲造英靈春。英靈韵甚高，蒲萄難爲鄰。他年血食汝，應配杜康神。
艇齋 秦觀
平生樂漁釣，放浪江湖間。兀兀寄幽艇，不憂浪如山。聞君城郭居，左右羣書環。有齋亦名艇，何時許追攀。釣古不釣今，所得孔與顔。不然如爾祖，跨鶴出雲寰。
和裴仲謨放兔行 秦觀
兔饑食山林，兔渴飲川澤。與人不瑕玼，焉用苦求索。天寒草枯死，見窘何太迫。上有蒼鷹禍，下有黄犬厄。一死無足悲，所恥敗頭額。敢期揮金遇，倒橐無難色。雖乖獵者意，頗塞仁人責。兔兮兔兮聽我言，月中仙子最汝憐。不如亟返月中宿，休顧商巖并嶽麓。
和裴仲謨摘白鬚行 秦觀
仲將題凌雲，比訖鬚盡白。陸展媚側室，星星染爲黑。人生如寄耳，況復形與色。澤壑藏山舟，夜半輸有力。厖眉三不遇，已矣何所惜。二毛賦秋興，自愛頗姑息。聞諸古竺乾，毛髮因地得。數窮反其本，螻螘得而食。妙年光可鑒，烱若鴉羽戢。映梳漸蕭肅，變化了無隙。所以梵志云，昔人已非昔。皤然君勿笑，子羽以貌失。信美如客兒，終翦施摩詰。我作白鬚行，而得養生術。
覿覯二弟作小室請書魯直名曰寄寂作此寄之用孫子實韵 秦觀
力田不逢年，識者未宜閔。他時歲在金，百兩無虛稛。士生當自量，天道平如準。汝兄魯叔山，正坐不前謹。有琴亦無弦，何心尚求軫。客來欲頹玉，大白輒滿引。官長既屢駡，諸生亦時囅。一口吸西江，玄哉居士藴。歲寒知蒼松，日暮識丹槿。夢想八九椽，森然羅玉筍。
南都新亭行寄王子發 秦觀
洛水沄沄天上動，道入隋渠下梁宋。宋都堤上十二亭，一一飛驚若鸞鳳。光華遠繼周王雅，宴喜還歸魯侯頌。玉觴嚴令肅衣冠，金縷哀音繞梁棟。娟娟殘月照波翻，習習暖風吹鳥哢。何處高帆落文鷁，誰家駿馬嘶征鞚。柳枝芳草恨連天，暮雨朝雲同昨夢。借問亭名製者誰，留守王公才望重。胸中雲夢吞八九，日解千牛節皆中。祥符相公實曾祖，庭列三槐多伯仲。承明厭直出荆州，轉守此都行大用。此都去天纔尺五，交廣荆揚歸引控。兔園事迹化黄埃，清泠文雅堪長慟。舳艫銜尾車挂轊，昨日出迎今日送。送故迎新無已時，古往今來相戲弄。亭下嶔崎淮海客，末路逢公詩酒共。一樽明日難重持，豈恤官期後芒種。今年氣候頗云早，夭矯梅花春欲縱。行見亭中祖帳開，千乘送公歸法從。
反初 秦觀
昔年淮海未，邂逅安期生。記我有靈骨，法當遊太清。區中緣未斷，方外道難成。一落世間網，五十換嘉平。夜參半不寢，披衣涕縱橫。誓當反初服，仍先謝諸彭。晞髮陽之阿，餔餟太和精。心將虛無合，身與元氣并。陟降三境中，高真相送迎。琅函紀前績，金蒲錫嘉名。耿光洞寥廓，不借日月明。故棲黄埃裹，絕想空復情。
寄蓴薑法魚糟蟹 秦觀
鮮鯽經年漬醽醁，團臍紫蟹脂填腹。後春蓴茁滑於酥，先社薑芽肥勝肉。鳬卵累累何足道，飣餖盤餐亦時欲。淮南風俗事瓶罌，方法相傳爲旨蓄。魚鱐蜃醢薦籩豆，山蔌溪毛例蒙錄。輒送行庖當擊鮮，澤居備禮無麋鹿。
精思 秦觀
精思洞元化，白日昇高旻。俯仰凌倒景，龍行速如神。半道過紫府，弭節聊逡巡。金床設寶几，璀璨明月珍。僊者二三子，眷然骨肉親。飲我霞一杯，放懷暖如春。遂朝玉虛上，冠劍班列真。無端拜失儀，放斥令自新。雲霄難遽返，下土多埃塵。淮南守天庖，嗟我實何人。
送楊康功守蘇 秦觀
公於萬事輕，獨嗜山水重。寓直西掖垣，滄洲長入夢。廣陵一都會，厨酒萬斯甕。每歎闕登臨，持此將焉用。比持蘇臺節，論鬰縉紳共。翻云美泉石，汔可小嬉弄。匆匆治行李，草草別賓從。乃知仁智心，所樂異庸衆。梅花發春端，百卉日興動。公等行復反，臺閣俟鸞鳳。
偶戲 秦觀
偶戲失班龍，坐謫崑崙陰。崑崙一何高，去天無數尋。嘉禾穗盈車，珠玉烱成林。天飄時一拂，清哀動人心。一面四百門，宮譙雲氣侵。闕然竹使符，難矣暫登臨。羣仙來按行，憐我久滯淫。力請始云免，反室歲已深。親朋喜我來，感歎或霑襟。塵寰君勿悲，殊勝巢嶔崟。
次韵黄冕仲寄題順興步雲閣 秦觀
故山無期大刀頭，黄塵溽暑未罷休。步雲之篇忽我投，便見冰玉懸清秋。順興山川甲閩甌，無風萬壑松颼颼。步雲之人人品優，御風禦寇真其儔。仙人乘槎凌斗牛，回環十見天星周。猿鶴忽驚空蕙帳，周家正要磻溪望。
正仲左丞生日 秦觀
元氣鍾英偉，東皇賦炳靈。蓂敷十一葉，椿茂八千齡。汗血來西極，摶風出北溟。之無分襁褓，詩禮學趨庭。妙質珠遺海，高材刃發硎。亟更芸閣祕，屢直瑣闈青。史筆開凡例，綸言正緯經。文昌頻曳履，京兆屢空囹。遂總臺綱紀，常參國典刑。兩宮隆眷遇，諸夏聳瞻聽。武略驅雷電，文鋒粲斗星。乞閑辭亢滿，分逸下青冥。騎引雙朱服，腰橫萬寶釘。明峰春矗矗，汝水暮泠泠。散策花間徑，揮犀水上亭。壺觴延墨客，燈燭按歌伶。周衮歸公旦，商巖夢武丁。久聞虛揆席，佇見返皇扃。別數汾陽考，重鎸宋父銘。巍然廟堂上，永作世儀形。
病犬 秦觀
犬以守禦用，老憊將何爲。踉蹌劣於行，纍然抱渴饑。主人恩義易，勿爲升斗資。黽勉不肯去，猶若戀藩籬。屠膾意得逞，烹庖在須斯。糟糠固非意，豚矢同一時。念昔初得寵，青韁纏閟絲。飼養候饑飽，動止常相隨。胡云不終始，委逐在衰遲。犬死不足道，固爲主人悲。
贈女冠暢師 秦觀
瞳人剪水腰如束，一幅烏紗裹寒玉。飄然自有姑射姿，回看粉黛皆塵俗。霧閤雲窗人莫窺，門前車馬任東西。禮罷曉壇春日靜，落紅滿地乳鴉啼。
和子瞻雙石 秦觀
天鑱海濱石，鬰若龜毛綠。信爲小仇池，氣象宛然足。連巖下空洞，鼎張彭亨腹。雙峰照清漣，春眉鏡中蹙。疑經女媧鍊，或入金華牧。鑪熏充雲氣，研滴當川瀆。尤物足移人，不必珠與玉。道旁初無異，漢將疑虎伏。支機亦何據，但出君平卜。奇礓入華林，傾都自追逐。我願作陳那，令吼震山谷。一拳既在夢，二駒空所欲。大士捨寶陀，仙人遺句曲。惟詩落人間，如傳置郵速。
徐得之閑軒 秦觀
建安自古多俊髦，徐子磊落尤其豪。論兵說劍走湖海，身勤事左無所遭。綠林五校已屠膾，黑衣三衛羞徒勞。歸來故山便卜築，脫棄萬事輕鴻毛。橫前澗水漱哀玉，傍舍老櫪藏飛猱。山蔬何用媿粱肉，鶴氅未必輸青袍。追寒弄月有真意，慎勿輕語傳兒曹。
雷陽書事  其一 秦觀
駱越風俗殊，有疾皆勿藥。束带趨祀房，用史巫紛若。弦歌薦繭栗，奴士洽觴酌。呻吟殊未央，更把鷄骨灼。
雷陽書事  其二 秦觀
一笛一腰鼓，鳴聲甚悲凉。借問此何爲，居人朝送殤。出郭披莽蒼，磨刀向豬羊。何須作佳事，鬼去百無殃。
雷陽書事  其三 秦觀
舊傳日南郡，野女出成群。此去尚應遠，東門已如雲。蚩氓託絲布，相就通慇懃。可憐秋胡子，不遇卓文君。
海康書事十首  其一 秦觀
白髮坐鉤黨，南遷海瀕州。灌園以餬口，身自雜蒼頭。籬落秋暑中，碧花蔓牽牛。誰知把鋤人，舊日東陵侯。
海康書事十首  其二 秦觀
荔子無幾何，黄柑遽如許。遷臣不惜日，恣意移寒暑。層巢俯雲木，信美非吾土。草芳自有時，鵯鵊何關汝。
海康書事十首  其三 秦觀
卜居近流水，小巢依嶔岑。終日數椽間，但聞鳥遺音。鑪香入幽夢，海月明孤斟。鷦鷯一枝足，所恨非故林。
海康書事十首  其四 秦觀
培塿無松栢，駕言出焉遊。讀書與意會，却掃可忘憂。尺蠖以時詘，其信亦非求。得歸良不惡，未歸且淹留。
海康書事十首  其五 秦觀
粵女市無常，所至輒成區。一日三四遷，處處售蝦魚。青裙脚不襪，臭味猨與狙。孰云風土惡，白州生綠珠。
海康書事十首  其六 秦觀
海康臘己酉，不論冬孟仲。殺牛檛祭鼓，城郭爲沸動。雖非堯曆頒，自我先人用。大笑荆楚人，嘉平獵雲夢。
海康書事十首  其七 秦觀
粲粲菴摩勒，作湯美無有。上客賦驪駒，玉奩開素手。那知蒼梧野，棄置同芻狗。荆山玉抵鵲，此事繇來久。
海康書事十首  其八 秦觀
裔土桑柘希，蠶月不紡績。吳綃與魯縞，取具{舟罔}船客。一朝南風發，家室相怵迫。半賈鬻我藏，倍稱還君息。
海康書事十首  其九 秦觀
一雨復一暘，蒼茫颶風發。怒號兼晝夜，山海爲顛蹶。云何大塊噫，乃爾不可遏。黎明衆竅虛，白日麗空闊。
海康書事十首  其一○ 秦觀
合浦古珠池，一熟胎如山。試問池邊蜑，云今累年閑。豈無明月珍，轉徙溟渤間。何關二千石，時至自當還。
次韵曾存之嘯竹軒 秦觀
翩翩曾公子，子猷定前身。嗜好準疇昔，了然不緇磷。寄食平準官，植竹當比鄰。朝與竹相對，暮與竹相親。安可一日無，此君真可人。
游仙二首  其一 秦觀
服形百神朝，刳心萬緣盡。我無退轉境，何以有精進。戲爲汗漫游，八極一何近。渺渺東海水，纍纍北邙墳。向來歌舞處，忽復成荒村。愚人如鹿耳，其死了無魂。孰知九霄間，玄圃枕崑崙。緇塵化人衣，蒼蘿誰與捫。
游仙二首  其二 秦觀
雲車自天來，駕言游混茫。手持太一節，身佩使者章。龍虎傍夭矯，馬龜伏以翔。朝元紫微上，所睹浩難量。寶網結萬珠，參伍相焜煌。花品不知數，妙英拆玄房。宮殿隨人身，處處輒清凉。危髾擢貞玉，高謝人間妝。二三古鬚眉，冠雲带含光。遺我飛霞佩，副以明月璫。再拜敬服之，百毛發靈香。
次韵答張文潜病中見寄 秦觀
與君涉世網，所得如鉤溫。念昔相乖離，俯仰變寒暄。把袂安可期，寄書囑加餐。三年汝水濱，孤懷誰與言。末路非所望，聯鑣金馬門。校文多豫暇，玄談到羲軒。孰云笭箵小，史書垂後昆。匪惟以舊聞，牴牾良可刊。比枉病中作，筆端淮海奔。亟駕問所苦，兀坐一室閑。晤對不知夕，歸途斗星翻。平時带十圍，頗復減臂環。君其專精神，微恙不足論。愷悌神所勞，此理直如弦。
送喬希聖 秦觀
鷃翔蓬蒿非所悲，鵬擊風雲非所喜。貴賤窮通盡偶然，回頭總是東海水。我思田文昔相齊，朱袍照日如雲霓。三千冠珮醉明月，清歌一曲傾玻璃。如今陳迹知何在，但見荒冢烟蕪迷。又思原憲昔居魯，門戶東西閉環堵。杖藜對客騁高談，自覺胸襟輩堯禹。如今寂寞已成塵，空有聲名掛千古。送君去，何時回，世間如此令人哀。我徒駐足不可久，笑指白雲歸去來。
與子瞻會松江得浪字 秦觀
松江浩無旁，垂虹跨其上。漫然銜洞庭，領略非一狀。怳如陣平野，萬馬攢穹帳。離離雲抹山，窅窅天粘浪。烟中漁唱起，鳥外征帆颺。愈知宇宙寬，斗覺東南壯。太史主文盟，諸豪盡詩將。超搖外形檢，語笑供頡頑。㛹娟棄不追，撥剌亦從放。獨留三百缸，聊用沃軒曠。
德清道中還寄子瞻 秦觀
投曉理竿栧，溪行耳目醒。蟲魚各蕭散，雲日共晶熒。水荇重深翠，烟山疊亂青。路迴逢短榜，崖斷點孤翎。叢薄開羅帳，淪漪寫鏡屏。疏籬窺窅窕，支港泛笭箵。遠溆依微見，哀猱斷續聽。夢長天杳杳，人遠樹冥冥。旅思搖風旆，歸期數月蓂。何時燃蜜炬，復聽閤前鈴。
次韵子由題斗野亭 秦觀
滿市花風起，平堤漕水流。不堪春解手，更爲晚停舟。古埭天連雁，荒祠木蔽牛。杖藜聊復爾，轉盼夕烟浮。
鮮于子駿使君生日 秦觀
惟昔高堂夢，熊羆兆吉占。氣鍾西蜀秀，時應仲秋嚴。江漢揮犀尾，風雲下筆尖。微辭追屈宋，精義到黄炎。操履森寒栢，名聲耿夜蟾。擊彊鵰鶚健，治劇鸊鵜銛。使者旌旄易，將軍印綬添。鴛鴻隨步武，虎豹入韜鈐。錦覆郎官被，彤垂太守襜。兩行分蜜炬，十里上珠簾。禮士常懸榻，誅姦或奮髯。雨堂昏絳帳，風帙亂牙籤。銀漢星初換，金莖露已霑。歡聲連北固，壽邑亙東漸。麗句充文几，奇香牣玉奩。簪紳五福具，罇俎四難兼。賤子真殊幸，清標獲屢覘。誤蒙雕朽木，猥辱畫無鹽。嘉運方熙洽，英才豈滯淹。佇公歸法從，行道慰民瞻。
輦下春晴 秦觀
樓闕過朝雨，參差動霽光。衣冠紛禁路，雲氣繞宮牆。亂絮迷春闊，薦花困日長。經旬辜酒伴，猶未獻長楊。
睡起 秦觀
睡起東軒下，悠悠春緒長。爬搔失幽囀，款欠墮危芳。蛛網留晴絮，蜂房受晚香。欲尋初斷夢，雲霧已冥茫。
次韵莘老初至湯泉 秦觀
夾路山重複，參天樹老蒼。一區成小市，數埒引溫湯。洗沐同幽客，餔餐就梵坊。未輸朝市子，斗酒得西凉。
過六合水亭懷裴博士次韵 秦觀
晚憩孤亭上，羸驂繫斷柯。荒門寒带路，空檻闊增波。往事青山在，餘生白鳥過。誦言成絕唱，亹亹迫陰何。
懷孫子實 秦觀
舉眼趨浮末，斯人獨好脩。青春三不惑，黄卷百無憂。玉出方流潤，鸞停翠竹幽。相思自成韵，不必寄西郵。
對淮南詔獄二首  其一 秦觀
一室如懸磬，人音盡不聞。老兵隨卧起，漂母給朝曛。樊雉思秋野，鞲鷹望暮雲。念歸忘食事，日減臂環分。
對淮南詔獄二首  其二 秦觀
淮海行搖落，文書亦罷休。風霜欺獨宿，燈火伴冥搜。笳動朱樓曉，參橫粉堞秋。更拚飛鏡破，應得大刀頭。
次韵答米元章 秦觀
嗜好清無滓，周旋粲有文。揮毫春在手，岸幘海生雲。花鳥空撩我，蓴鱸正屬君。惟應讀雌蜺，差不愧王筠。
宿參寥房 秦觀
鄉國秋行暮，房櫳日已暝。驚風多犯竹，破月不藏星。鉤箔簷花動，抄書燭燼零。非關相見喜，自是眼長青。
次韵蔣穎叔南郊祭告上清儲祥宮 秦觀
特起朝陽內，祠宮極邃清。高窗闚玉女，巨闑守昌明。盛掩秦諸畤，雄逾漢兩京。垣橫天上紫，洲露海中瀛。黄帝初龍躍，中原罷虎爭。樵夫亦談道，行旅不持兵。此地脩禳禬，于時保利亨。栢梁災未幾，陳寶詔重營。御帑金繒出，慈闈服玩并。標題動宸翰，撰次屬鴻生。玉刻黄冠印，金書祕殿名。妙經藏洞觀，真籙佩威盟。仙溜花間靜，瓊枝物外榮。肇禋承帝祉，肆眚順民情。天施寧論報，風行不計程。近傳聞磬管，時或見旄旌。海嶽朝雙闕，星辰集上楹。禮如尊太一，事異寵文成。大以圓丘報，長於至日迎。侍臣來祭告，法駕欲時行。釐事通元氣，高真達孝誠。慶增黄帝系，壽續太陰精。西北夷門峻，東南輦路傾。雲行博山氣，風卷步虛聲。符貺方期應，英髦各彙征。謳歌興法從，可見泰階平。
次韵米元章齋居即事 秦觀
庭木雙株茂，盆池一掬慳。支頤魚出樂，入眥鳥知還。老境行將及，仙書讀未閑。因君歌鳳過，通昔夢歸山。
次韵酬陳傳道 秦觀
白髮三冬學，青衫八尺身。誰知人上傑，聊作吏中循。揮翰通元氣，開編友古人。寄聲張氏子，曲逆豈長貧。
次韵傳道自適兼呈都司芸叟學士 秦觀
楚國陳夫子，周南頗滯留。弊袍披槁葉，瘦馬兀扁舟。藥餌過三伏，文書散百憂。何人共禪悅，居士有浮休。
擬郡學試東風解凍 秦觀
寶曆開新歲，春回斗柄東。漪生天際水，凍解日邊風。浩蕩依蘋起，侵尋带雪融。江河霜練靜，池沼玉奩空。魚藻雍容裏，雲霄俯仰中。更無舟楫礙，從此百川通。
駕幸太學 秦觀
原廟初更十二章，還輿詔蹕幸諸庠。法天辟水遥迎仗，應月深衣不亂行。風動四夷將遣子，禮行三舍遂賓王。前知此舉追虞氏，果有球音發舜堂。
題閻求仁虛樂亭 秦觀
長官平昔嗜林丘，僧與開亭待勝遊。修竹回環扶碧瓦，小池方折轉清流。春深鶗鴂催詩句，夜靜蟾蜍入酒舟。只恐政成留不得，縣人空此憶韋游。
懷李公擇學士 秦觀
一辭行旆楚亭皋，幾爲登臨掛鬰陶。蓬斷草枯時節晚，山長水遠夢魂勞。流傳玉刻皆黄絹，早晚金閨報大刀。宣室方疑鬼神事，順風行看駛鴻毛。
題湯泉二首  其一 秦觀
滿斛泠泠注不窮，幻塵乾慧洗皆空。法流水接諸天上，神瀵香聞一國中。金粟示爲除病惱，跋陀仍已獲圓通。馬蹄又入風埃去，回首吳吟謝迮翁。
題湯泉二首  其二 秦觀
溫井霜寒碧甃澄，飛塵不動玉奩清。老翁仙去羸驂共，太子東歸廢沼平。據石聊爲寶陀觀，决渠還落堰溪聲。浣腸灌頂雖殊事，一洗勞生病惱輕。
寄題王欽之自圓庵 秦觀
誅茅北戶結圓廬，從事風流入畫圖。珠箔粉垣藏混沌，葛巾藜杖造虛無。春閑居士天花室，晝靜仙人白玉壺。遥想吏行鳬鶩散，沉烟一穗對團蒲。
流觴亭并次韵二首  其一 秦觀
縹緲雲巒欲盡頭，灑然華構引飛流。朱盤瀲灧開冰鑑，碧甃縈紆走玉虬。毛骨漸驚超濁界，風烟驟覺變清秋。更憐白足如霜句，可羨溪邊六逸遊。
流觴亭并次韵二首  其二 秦觀
卧龍西畔北池頭，水擘華堂瑟瑟流。幾曲漪漣盤翠带，一峰孤秀浴蒼虬。香囊近午清無汗，素扇生凉爽入秋。待喚畫師來貌取，圖成便是竹溪遊。
遊龍門山次程公韵 秦觀
路轉橫塘入亂峰，遍尋萧洒興無窮。樓臺特起喧卑外，村落隨生指點中。溪傍五雲清逗玉，松分八面翠成宮。歸途父老欣相語，今日程公昔謝公。
遊龍瑞宮次程公韵 秦觀
靈祠真館閟山隈，形勢相高對越臺。莓徑翠依屏上轉，藕花紅繞鑑中開。鶴銜寶箭排烟去，龍護金書带雨來。夾道萬星攢騎火，滿城爭看使君回。
次韵朱李二君見寄二首    其一 秦觀
東阡北陌坐淹時，偶爲高風振羽儀。十丈蓮花開處遠，三年楮葉刻成遲。鬢毛但速安仁老，錢粟難輸曼倩饑。尚頼故人遥省憶，發揮春色有新詩。
次韵朱李二君見寄二首    其二 秦觀
萬古流空一鳥沉，衣冠常苦事違心。七行俱下知君舊，四者難并笑我今。梅已偷春成國色，雲猶憑臘造天陰。美人綠綺煩遥贈，莫致南金增永吟。
睡足軒二首    其一 秦觀
長年憂患百端慵，開斥僧坊頗有功。地撤蔽虧僧界浄，人除荒穢玉奩空。青天併入揮毫裏，白鳥時興隠几中。最是人間佳絕處，夢殘風鐵響丁東。
睡足軒二首    其二 秦觀
數椽空屋枕清流，一榻蕭然散百憂。終日掩關塵境謝，有時開卷古人遊。鳴鳩去後滄浪晚，飛雨來初菡萏秋。此處便令君睡足，何須雲夢澤南州。
寄孫莘老少監 秦觀
一出承明七換麾，君恩復許上彤墀。白衣蒼狗無常態，璞玉渾金有定姿。天上圖書森似舊，人間歲月浪如馳。鼇頭只在蓬山畔，行赴蟠桃熟後期。
次韵馬忠玉喜王定國還自濱州 秦觀
淮海相逢一解顔，紛紛歲月夢魂間。初驚漁艇迷花去，忽認星槎拂斗還。桂嶺暮登猿斷續，槐堂春到鳥綿蠻。石渠舊議行當復，未信佳時得自閑。
寄李公擇郎中 秦觀
節旄淮畔脫秋風，忽跨鯨魚上碧空。華秀兩跗當重露，文成五色在高桐。江南又說衣冠盛，廷右仍瞻禮樂隆。朝睍既升淮海見，瀌瀌雨雪自消融。
寄李端叔編修 秦觀
旗亭解手屢冬春，聞道歸來白髮新。馬革裹尸心未艾，金龜換酒氣方震。夢魂偷遶邊城月，道從公穿禁路塵。知有新編號橫槊，爲憑東使寄淮濱。
寄題倪敦復北軒 秦觀
倪郎才韵照冰壺，北向開軒頗自娛。簷度蕙風鳴鴶鵴，壁經梅雨畫螔蝓。觥籌交錯銀河掛，文史縱橫角簟鋪。官舍私居同是漫，莫嗟三徑就荒蕪。
寄題盧君斗齋 秦觀
俠氣軒軒翰墨場，邅迴世路鬢成霜。出從車馬行千里，歸與琴書寄一方。鳥囀入簾春欲破，爐香侵夢日初長。扁舟會有山陽役，聊借狂夫挹酒漿。
次韵酬周開祖宣義 秦觀
并州令尹古人風，淮海相忘十載中。麗句曉披花綽約，清談初扣玉丁東。追攀昔共猗玕子，嗜好今同桑苧翁。所惜華船輕解繂，未窺笠澤故書叢。
送王元龍赴泗州 秦觀
子猷風味最諸王，試吏聊懷筦庫章。鵠峙碧桐初振羽，珠遺滄海漸騰光。淮山暮眺千峰擢，洛水秋輸萬鷁翔。顧我行爲大梁役，一巵薄酒話愁腸。
廣陵五題 次韵子由題九曲池 秦觀
蕭瑟通池閟茂林，岸傍無復屬車音。涵春似恨隋家遠，漲曉疑連蜀井深。鬭草事空烟冉冉，司花人遠樹陰陰。勞生俛仰成陳迹，縱有遺聲可用尋。
廣陵五題 次韵子由題平山堂 秦觀
棟宇高開古寺間，盡收佳處入雕欄。山浮海上青螺遠，天轉江南碧玉寬。雨檻幽花滋淺淚，風巵清酒漲微瀾。遊人若論登臨美，須作淮東第一觀。
廣陵五題 次韵子由題蜀井 秦觀
蜀岡精氣滀多年，故有清泉發石田。乍飲肺肝俱澡雪，久窺杖屨亦輕便。炊成香稻流珠滑，煮出新茶潑乳鮮。坐使二公鄉思動，放杯西望欲揮鞭。
廣陵五題 次韵子由題摘星亭 秦觀
崑崙左右兩招提，中起孤高雉堞西。不見燒香成宿霧，虛傳裁錦作障泥。螢流花苑飛星亂，蕪滿春城綠髮齊。長憶凭欄風雨後，斷虹明處海天低。
廣陵五題 次韵子由題光化塔 秦觀
古佛悲憐得度人，應緣來現比丘身。水流月落知何處，花發鶑啼又一春。方外笑談清似玉，夢中煩惱細如塵。老僧自說從居此，却悔平時事遠巡。
次韵子瞻贈金山寶覺大師 秦觀
雲峰一變隔炎凉，猶喜重來飯積香。宿鳥水干迎曉鬧，亂帆天際受風忙。青鞋踏雨尋幽徑，朱火籠紗語上方。珍重故人敦妙契，自憐身世兩微茫。
遊鑑湖 秦觀
畫舫珠簾出繚牆，天風吹到芰荷鄉。水光入座盃盤瑩，花氣侵人笑語香。翡翠側身窺淥酒，蜻蜓偷眼避紅妝。蒲萄力緩單衣怯，始信湖中五月凉。
謁禹廟 秦觀
陰陰古殿注脩廊，海伯川靈儼在傍。一代衣冠埋石窆，千年風雨鎖梅梁。碧雲暮合稽山暗，紅芰秋開鑑水香。令我免魚繇帝力，恨無歌舞奠椒漿。
蓬萊閣 秦觀
雄簷傑檻跨崢嶸，席上風雲指顧生。千里勝形歸俎豆，七州和氣入簫笙。人遊晚岸朱樓遠，鳥度晴空碧嶂橫。今夜請看東越分，藩星應带少微明。
別程公闢給事 秦觀
人物風流推鎮東，夕郎持節作元戎。罇前倦客劉師命，月下清歌盛小叢。裘弊黑貂霜正急，書傳黄犬歲將窮。買舟江上辭公去，迴首蓬萊夢寐中。
中秋口號 秦觀
雲山簷楯接低空，公宴初開氣鬰葱。照海旌幢秋色裏，激天鼓吹月明中。香槽旋滴珠千顆，歌扇驚圍玉一叢。二十四橋人望處，台星正在廣寒宮。
客有傳朝議欲以子瞻使高麗大臣有惜其去者白罷之作詩以紀其事 秦觀
學士風流異域傳，幾航雲海使南天。不因名動五千里，豈見文高二百年。貢外別題求妙札，錦中翻樣織新篇。淹留却恨鴛行舊，不得飛觴駐蹕前。
顯之禪老許以草庵見處作詩以約之 秦觀
橡葉岡頭釋馬銜，區中奇觀得窮探。崖空飛鼠聲相應，江靜群峰影倒涵。居士碧雲裁秀句，道人哀玉扣清談。偶成二老風流事，不是三乘宿草庵。
和莘老游龍洞 秦觀
葦蕭傳火度冥冥，乍入清都醉魄醒。草隠月崖垂鳳尾，風生陰穴带龍腥。壁間泉貯千鍾碧，門外天橫數尺青。更欲仗笻留頃刻，却疑朝市已千齡。
送蔣穎叔帥熙河二首  其一 秦觀
侍臣不合出都門，爲有威名蕃漢尊。戶部左曹回妙手，匈奴右臂落清罇。揮毫珠璧生談笑，轉盼龍鸞在夢魂。瀚海一空何足道，歸來黄閤坐調元。
送蔣穎叔帥熙河二首  其二 秦觀
天馬蒲萄隔玉門，漢廷誰更勇如尊。行臺曉日屯千騎，祖道春風屬一罇。莫許留犁輕結好，便令甌脫復游魂。要須盡取熙河地，打鼓梁州看上元。
和劉僕射感舊言懷寄蘇左丞左丞昔守南京僕射方爲幕客今同爲執政作此詩僕射詩略記其一聯云論文青眼今猶在報國丹心老更同 秦觀
三禁提衡系擾龍，拜無燒尾有家風。班行舊號青雲士，賓主今爲黄閤公。烱烱坐屏雲母隔，珊珊行佩水蒼同。自驚初到蓬萊上，便見驪珠出海宮。
西城宴集元祐七年三月上巳日詔賜館閣官花酒以中澣日游金明池瓊林苑又會於國夫人園會者二十有六人二首  其一 秦觀
春溜泱泱初滿池，晨光欲轉萬年枝。樓臺四望烟雲合，簾幕千家錦繡垂。風過忽聞花外笑，日長時奏水中嬉。太平誰謂全無象，寓在群仙把酒時。
西城宴集元祐七年三月上巳日詔賜館閣官花酒以中澣日游金明池瓊林苑又會於國夫人園會者二十有六人二首  其二 秦觀
宜秋門外喜參尋，豪竹哀絲發妙音。金爵日邊棲壯麗，彩虹天際卧清深。已煩逸少書陳迹，更屬相如賦上林。猶恨真人足官府，不如魚鳥自飛沉。
清明前一日李觀察席上得風字 秦觀
病軀寒食百無悰，偶到平陽舊第中。池籞信爲三輔冠，杯盤真有五陵風。美人賦韵分春色，上客揮毫奪化工。白髮漸於花柳薄，但憐流水碧相通。
次韵羅正之惠綿扇 秦觀
吳扇新翻製素綿，名郎持贈意俱圓。有人充戶修明月，無女乘鸞向紫烟。供奉宜升清暑殿，動搖合作御風仙。誰知揮却青蠅輩，功在春蠶一覺眠。
寄新息王令藏春塢 秦觀
令尹才高寺爲空，歲時行樂與民同。旋開小塢藏春色，更製新聲寫土風。客向罇前忘爾汝，路穿花去失西東。無言媯女今焉在，桃李相傳恨未窮。
送劉承議解職歸養 秦觀
征馬蕭蕭柳外鳴，議郎歸養洛陽城。登山尚記飛雲處，罷吏端如棄唾輕。爲米折腰知我拙，下車入里見君榮。堂前嵩少宜秋色，獻壽還應旋製聲。
次韵王仲至侍郎 秦觀
螭口清漪下玉欄，隔花時聽鳥關關。酒行寒食清明際，人在蓬壺閬苑間。天近省闈卿月麗，春偏戚里將星閑。忽思歸去焚香坐，靜取楞嚴看入還。
慶張君俞都尉留後得子 秦觀
天上吹簫玉作樓，蟠桃熟後更無憂。內家報喜車凌曉，太史占祥斗掛秋。龍得一珠應獻佛，虎生三日便吞牛。魯元福祿何人似，坐見張敖數子侯。
寄題趙侯澄碧軒 秦觀
風流公子四難并，更引清漪作小亭。潤及玉階春漲雨，光浮藻井夜涵星。捲簾几硯成圖畫，倚檻鬚鬟入鏡屏。何日解衣容借榻，卧聽螭口瀉泠泠。
寄張文潜右史 秦觀
解手亭皋纔幾月，春風已復動林塘。稍遷右史公何泰，初閱除書國爲狂。日出想驚儒發冢，風行應罷女爭桑。東坡手種千株柳，聞說邦人比召棠。
次韵裴秀才上太守向公二首  其一 秦觀
東風已動北風歸，寒氣侵尋自霽威。何處管弦傳臘酒，誰家刀尺製春衣。使君英妙開蓮幕，別駕風流出粉闈。唯有廣文官獨冷，終年如坐水邊磯。
次韵裴秀才上太守向公二首  其二 秦觀
上客新從潁尾歸，使君高會列南威。風將沉燎縈歌扇，雪带梅香上舞衣。翻樣雲團分御帑，如椽蜜炬出宮闈。食前方丈羅珍怪，却訝犀燃牛渚磯。
次韵太守向公登樓眺望二首  其一 秦觀
茫茫汝水抱城根，野色偷春入燒痕。千點湘妃枝上淚，一聲杜宇水邊魂。遥憐鴻隙陂穿路，尚想元和賊負恩。粉堞女牆都已盡，恍如陶侃夢天門。
次韵太守向公登樓眺望二首  其二 秦觀
庖烟起處認孤村，天色清寒不見痕。車輞湖邊梅濺淚，壺公祠畔月銷魂。封疆盡是春秋國，廟食多懷將相恩。試問李斯長歎後，誰牽黄犬出東門。
寄錢節 秦觀
論月柴門不浪開，命車良爲故人來。茫然極目春千里，尚想愁腸日九回。綠水池邊聊復爾，黄粱枕上信悠哉。何時共約參寥子，自擷青菁作飯材。
贈劉使君景文 秦觀
落落衣冠八尺雄，魚符新賜大河東。穰苴兵法申司馬，曹植詩原出國風。拈筆古心生篆刻，引觴俠氣上雲空。石渠病客君應笑，手校黄書兩鬢蓬。
答龔深之 秦觀
深巷茅簷日漸長，卧看花鳥競朝陽。惜無好事携罇酒，頼有鄰家振燭光。尚友頗存書萬卷，封侯正闕木千章。錯刀錦段相仍至，小子都忘進取狂。
次韵答裴仲謨 秦觀
十年淮海閒居草，偶遣兒童次第成。方愧貧家矜敝帚，忽蒙鄰壁借餘明。文昌但願花前老，張翰何須身後名。移病闔門參拜阻，卧聽車馬去來聲。
答曾存之 秦觀
環堵蕭然汝水隈，孤懷烱烱向誰開。青春不覺書邊過，白髮無端鏡上來。祭竈請鄰聊復爾，賣刀買犢豈難哉。故人休說封侯事，歸釣江天有舊臺。
春日寓直有懷參寥 秦觀
觚稜金爵自岧嶢，藏室春深更寂寥。捫虱幽花欹露葉，岸巾高柳轉風條。文書几上鬚髯變，鞍馬塵中歲月銷。何日一筇江海上，與君徐步看生潮。
次韵裴仲謨和何先輩二首  其一 秦觀
聞說何郎操行端，蕭然環堵若爲安。鳥啼花發阻携手，水遠山高空憑欄。別後想多黄絹作，春來尤厭惠文彈。兩章讀罷知高義，貴賤交情自古難。
次韵裴仲謨和何先輩二首  其二 秦觀
汝南古郡寡參尋，兀兀長如鶴在陰。支枕星河橫醉後，入簾風絮報春深。青山未落詩人手，白髮誰知國士心。多謝名郎傳綠綺，愧無佳句比南金。
答閻求仁謝參寥彥溫訪於墳所 秦觀
老濞城西木半摧，崑崙岡下路新開。故人此地銜憂去，禪客他時問疾回。聞爲樹風增永感，却因水鳥證西來。已謀寒食驅羸馬，細聽清談動玉哀。
次韵劉遜父以寧齋詩二軸作以還之 秦觀
揚舲偶過海邊州，一見名郎破百憂。荀氏諸龍俱俊偉，河東小鳳最風流。明珠白璧俱投報，細草幽花入獻酬。別駕舊齋何足念，文昌新府待公游。
次韵何子溫 秦觀
一星就起海隅傍，縣弩前驅過射陽。行見斯民無重困，坐令吾道有餘光。簿書不礙詩人筆，猿鳥常窺使者章。談笑自然群吏肅，何須酒後次公狂。
次韵宋履中近謁大慶退食館中 秦觀
翠華初到殿中間，三館諸儒共一班。迎謁曉廷清蹕近，退穿春仗綵旓閑。病來怕飲東西玉，老去慚陪大小山。知續春明退朝錄，借觀當奉一鴟還。
與鄧慎思沐於啟聖遇李端叔 秦觀
羸兵瘦馬犯黄塵，自笑區區夢裏身。不是對花能伏老，自緣無酒可澆春。校書天祿陪群彥，晞髮陽阿遇故人。三百六旬如此少，更添香火坐逡巡。
和程給事贇闍黎化去之什 秦觀
風流雲散越王城，珍重闍黎願力成。不使鄧尼驚倒化，祇教白傅歎先行。早因妙契窺曹洞，竟以清芬繼肇生。迴首中庭旌騎散，月華還可一方明。
再賦流觴亭 秦觀
仙山遊觀甲寰瀛，不比人間自雨亭。歌斷瑶池雲杳杳，酒行金谷水泠泠。珠簾卷雨驚秋近，羅襪凌波笑客醒。月下珮環聲更好，應容揮麈伴公聽。
燕觴亭 秦觀
碧流如鏡羽觴飛，夏木陰陰五月時。清渭日長遊女困，武陵春去落花遲。玉笙吹罷觥籌錯，蜜炬燒殘簪珥遺。吳越風流公第一，未輸山簡習家池。
會蓬萊閣 秦觀
冠裳蓋座灑清風，軒外時聞韵籜龍。人面春生紅玉液，銀盤烟覆紫駝峰。天涵秋色山山共，樹攪鄉思葉葉重。便欲買船江北去，爲懷明德更從容。
次韵侍祠南郊 秦觀
風馬雲車下九天，郊柴初告帝心虔。天如倚蓋臨壇上，星若連珠繞御前。縹緲珮環參雅奏，岧嶢樓閣抱非烟。侍臣舉酒欣相屬，醉看參橫左右肩。
與李端叔遊智海用前韵 秦觀
點目誰能化兩龍，超然想見古人風。紅塵稍與僧家遠，白髮偏於我輩公。休計浮名千載後，且欣湯餠一杯同。何時並築邗溝上，引水澆花半畝宮。
和黄冕仲寄題延平泠風閣 秦觀
泠風三伏是清秋，雖有炎蒸不汝留。滿地溪山歸藻井，有時絲管下滄洲。快哉便得逍遥趣，偶爾還成汗漫遊。誰爲發揮無妙手，賦凌楚玉有家丘。
次韵謝李安上惠茶 秦觀
故人早歲佩飛霞，故遣長須致茗芽。寒橐遽收諸品玉，午甌初試一團花。著書懶復追鴻漸，辨水時能效易牙。從此道山春困少，黄書剩校兩三家。
次韵范純夫戲答李方叔饋笋兼簡鄧慎思 秦觀
楚山冬笋斸寒空，北客長嗟食不重。秀色可憐刀切玉，清香不斷鼎烹龍。論羹未愧蓴千里，入貢當隨傳一封。薄祿養親甘旨少，滿包時頼故人供。
寄少儀弟 秦觀
一隔音塵月屢遷，忽收來問涕潸然。栖遲冊府吾如昨，流落江村汝可憐。夢裏漫成池草句，愁來空誦棣華篇。卑飛暫爾無多恨，會有高風送上天。
九月八日夜大風雨寄王定國 秦觀
長年身外事都捐，節物驚心一悵然。正是山川秋入夢，可堪風雨夜連天。桐梢摵摵增悽斷，燈燼飛飛落小圓。湔洗此情須痛飲，明朝試就酒中仙。
林次中奉使契丹劉仲平出倅鄆州同舍十有六人飲餞于丁氏園次少蓬韵二首 送次中諫議 秦觀
鮮車百乘使龍庭，路指全燕古北平。祖帳列仙修故事，行臺諸部奏新聲。留犂撓酒知胡意，尺牘移書示漢情。納節便應歸法從，中途已報制書行。
林次中奉使契丹劉仲平出倅鄆州同舍十有六人飲餞于丁氏園次少蓬韵二首 送平仲學士 秦觀
須句別駕偉儀刑，陵谷初無見坦平。七子建安推世藝，五經中祕擅家聲。南宮參掇端如夢，東觀分携空復情。莫愛谿堂好風月，早來龍尾道前行。
寄孫傳師著作 秦觀
上林池籞富春風，十里宮青錯御紅。應與少年修故事，誤隨遊轂柳花中。
泗州東城晚望 秦觀
渺渺孤城白水環，舳艫人語夕霏間。林梢一抹青如畫，應是淮流轉處山。
戲雲龍山人二絕  其一 秦觀
芳草未應羞鵯鵊，潜鱗終是畏提壺。蔡經背上痕猶在，更念麻姑指爪無。
戲雲龍山人二絕  其二 秦觀
選勝只携長脛鶴，入廛還駕短轅車。時人若問虛玄事，笑答無過李老書。
圓通院白衣閣  其一 秦觀
無邊剎境一毫端，同住澄清覺海間。還似此花并此葉，壞空成住未曾閑。
圓通院白衣閣  其二 秦觀
一根反本六根同，古佛傳家有此風。滿目紅蕖參翠蓋，不唯門裏獲圓通。
照閣 秦觀
彌猴鏡裏三身現，龍女珠中萬象開。未若此軒人散後，水光清泛月華來。
睡足寮寄震鼎二弟 秦觀
與物無營但欲眠，客來從笑腹便便。秋生淮海凉如水，得句還應夢阿連。
次韵參寥見別 秦觀
爐香冉冉紆寒穗，篝火熒熒擢夜芒。預想江天回首處，雪風橫急雁聲長。
與倪老伯輝九曲池有懷元龍參寥 秦觀
雲月娟娟淮海秋，隋家池上共浮游。可憐一段風流事，特欠支郎與子猷。
春日五首  其一 秦觀
幅巾投曉入西園，春動林塘物物鮮。却憩小庭纔日出，海棠花發麝香眠。
春日五首  其二 秦觀
一夕輕雷落萬絲，霽光浮瓦碧差差。有情芍藥含春淚，無力薔薇卧曉枝。
春日五首  其三 秦觀
裌衣新著倦琴書，散策池塘返照初。翠碧黄鸝相續去，荇絲深處見游魚。
春日五首  其四 秦觀
春禽葉底引圓吭，臨罷黄庭日正長。滿院柳花寒食後，旋鑽新火爇爐香。
春日五首  其五 秦觀
金屋舊題煩乙子，蜜脾新採頼蜂臣。蜻蜓蛺蝶無情思，隨例顛忙過一春。
秋日三首  其一 秦觀
霜落邗溝積水清，寒星無數傍船明。菰蒲深處疑無地，忽有人家笑語聲。
秋日三首  其二 秦觀
月團新碾瀹花瓷，飲罷呼兒課楚詞。風定小軒無落葉，青蟲相對吐秋絲。
秋日三首  其三 秦觀
連卷雌蜺掛西樓，逐雨追晴意未休。安得萬妝相向舞，酒酣聊把作纏頭。
次韵子由召伯埭見別三首  其一 秦觀
孤蓬短榜泝河流，無頼寒侵紫綺裘。召伯埭南春欲盡，爲公重賦畔牢愁。
次韵子由召伯埭見別三首  其二 秦觀
青熒燈火照深更，逐客舟航冷似冰。到處故應山作主，隨方還有月爲朋。
次韵子由召伯埭見別三首  其三 秦觀
冠蓋紛紛不我謀，掩關聊與古人遊。會須匹馬淮西去，雲巘風溪遂所求。
還自廣陵四首  其一 秦觀
薄茶便當烏程酒，短艇聊充下澤車。墳墓去家無百里，往來仍不廢觀書。
還自廣陵四首  其二 秦觀
南北悠悠三十年，謝公遺埭故依然。欲論舊事無人共，卧聽鍾魚古寺邊。
還自廣陵四首  其三 秦觀
邗溝繚繞上雲空，坐阻層冰不得通。頼有東風可人意，爲開明鏡玉奩中。
還自廣陵四首  其四 秦觀
天寒水鳥自相依，十百爲群戲落暉。過盡行人都不起，忽聞水響一齊飛。
元日立春三絕  其一 秦觀
此度春非草草回，美人休著剪刀催。直須殘臘十分盡，始共新年一併來。
元日立春三絕  其二 秦觀
發春獻歲偶然同，新曆觀天最有功。頭上兩般幡勝影，一時飛入酒盃中。
元日立春三絕  其三 秦觀
攝提東直斗杓寒，驟覺中原氣象寬。天爲兩宮同號令，不教春歲各開端。
次韵宋履中題李侯檀欒亭 秦觀
陰陰數畝籜龍稠，亭外危通一徑幽。頗似竹林當日集，酒狂莫笑阮陳留。
春日偶題呈上尚書丈丈 秦觀
三年京國鬢如絲，又見新花發故枝。日典春衣非爲酒，家貧食粥已多時。
觀辱戶部錢尚書和詩餉祿米再成二章上謝  其一 秦觀
本欲先生一解頤，頓煩分米慰長饑。客無貴賤皆蔬飯，惟有慈親食肉糜。
觀辱戶部錢尚書和詩餉祿米再成二章上謝  其二 秦觀
夢裏光陰挽不回，掩關獨坐萬緣灰。偶因問訊維摩病，香積天中施飯來。
擬題織錦圖 秦觀
悲風鳴葉秋宵冷，寒絲縈手淚殘妝。微燭窺人愁斷腸，機翻雲錦妙成章。
晚出左掖 秦觀
金爵觚稜轉夕暉，翩翩宮葉墮秋衣。出門塵障如黄霧，始覺身從天上歸。
次韵蔡子駿瓊花 秦觀
無雙亭上傳觴處，最惜人歸月上時。相見異鄉心欲絕，可憐花與月應知。
處州水南庵二首  其一 秦觀
竹栢蕭森溪水南，道人爲作小圓庵。市區收罷魚豚稅，來與彌陀共一龕。
處州水南庵二首  其二 秦觀
此身分付一蒲團，靜對蕭蕭玉數竿。偶爲老僧煎茗粥，自携脩綆汲清寬。
三月晦日偶題 秦觀
節物相催各自新，癡心兒女挽留春。芳菲歇去何須恨，夏木陰陰正可人。
次韵東坡上元扈從三絕  其一 秦觀
赭黄繖底望龍章，不斷惟聞蠟炬香。一片韶音歸複道，重瞳左右列英皇。
次韵東坡上元扈從三絕  其二 秦觀
端門魏闕鬰崢嶸，燈火成山輦路平。不待上林鶑百囀，教坊先已進新聲。
次韵東坡上元扈從三絕  其三 秦觀
仗下番夷各一群，機泉如雨自繽紛。細看香案旁邊吏，却是茅家大小君。
四絕  其一 秦觀
陰風一夜攪青冥，風定霏霏霰雪零。遥想玉真清境上，白虛光裏誦黄庭。
四絕  其二 秦觀
夜深樓上撥書眠，天在欄干四角邊。風拂亂雲毫髮盡，獨留璧月向人圓。
四絕  其三 秦觀
天風吹月入欄干，烏鵲無聲子夜闌。織女明星來枕上，了知身不在人間。
四絕  其四 秦觀
本是匡山種杏人，出山來事碧虛君。上清欲問因何事，請看先山十丈文。
奉別牛司理 秦觀
堂堂先德擅才名，詞賦高凌墨客卿。之子妙齡初筮仕，好修文史繼家聲。
送酒與泗州太守張朝請 秦觀
莫笑杭州別駕村，昔曾柱下數承恩。而今雖是江湖吏，猶有當時七字尊。
題郴陽道中一古寺壁二絕  其一 秦觀
門掩荒寒僧未歸，蕭蕭庭菊兩三枝。行人到此無腸斷，問爾黄花知不知。
題郴陽道中一古寺壁二絕  其二 秦觀
哀歌巫女隔祠叢，饑鼠相追壞壁中。北客念家渾不睡，荒山一夜雨吹風。
又別牛司理 秦觀
半年淹卹越溪濱，好愛如君只數人。解手莫令書信斷，故園桑梓幸相鄰。
和工部侍郎新章 秦觀
甍棟相連數畝中，出門遥見大明宮。朝元雖共浮丘伯，煮苕還同桑苧翁。
題金華山寺壁 秦觀
鸞鶴同爲汗漫游，天風吹散下滄洲。金華有路通元氣，水繞高寒不斷流。
次韵出省馬上有懷蔣穎叔  其一 秦觀
新淬魚腸玉似泥，將軍唾手取河西。偏裨萬戶封龍額，部曲千金賜褭蹄。
次韵出省馬上有懷蔣穎叔  其二 秦觀
制詔行聞降紫泥，簪花且醉玉東西。羌人誰謂多籌策，止有黔馿技一蹄。
元祐三年余被召至京師從翰林蘇先生過興國浴室院始識汶師後二年復來閱諸公詩因次韵 秦觀
聊移小榻就風廊，卧久衣巾带佛香。白髮道人還省否，前年引去病賢良。
客有遺予以假山石盆池者聞陳元發有石菖蒲作此詩乞之 秦觀
瑟瑟風漪心爲清，更窺崷崒眼增明。可憐一片江山樣，只欠菖蒲十數莖。
興國浴室院獨坐時兒子湛就試未出 秦觀
滿城車馬沒深泥，院裏安閑總不知。兒輩未來鈎箔坐，長春花上雨如絲。
題趙團練畫江干晚景四絕  其一 秦觀
本自江湖客，宦游常苦心。看君小平遠，懷我舊登臨。
題趙團練畫江干晚景四絕  其二 秦觀
鳥外雲峰晚，沙頭草樹晴。想初揮灑就，侍女一齊驚。
題趙團練畫江干晚景四絕  其三 秦觀
公子歌鍾裏，何從識渺茫。惟應斗帳夢，曾到水雲鄉。
題趙團練畫江干晚景四絕  其四 秦觀
曉浦烟籠樹，春江水拍空。煩君添小艇，畫我作漁翁。
夢中得此 秦觀
縞带橫秋匣，寒流烱暮堂。風塵如未息，持此奉君王。
寧浦書事六首  其一 秦觀
揮汗讀書不已，人皆怪我何求。我豈更求榮達，日長聊以銷憂。
寧浦書事六首  其二 秦觀
魚稻有如淮右，溪山宛類江南。自是遷臣多病，非干此地烟嵐。
寧浦書事六首  其三 秦觀
南土四時盡熱，愁人日夜俱長。安得此身作石，一齊忘了家鄉。
寧浦書事六首  其四 秦觀
洛邑太師奄謝，龍川僕射云亡。他日巋然獨在，不知誰似靈光。
寧浦書事六首  其五 秦觀
身與枝藜爲二，對月和影成三。骨肉未知消息，人生到此何堪。
寧浦書事六首  其六 秦觀
寒暑更拚三十，同歸滅盡無疑。縱復玉關生入，何殊死葬蠻夷。
題務中壁 秦觀
醡頭春酒響潺潺，壚下黄翁寢正安。夢入平陽舊池館，隔花螭口吐清寒。
題法海平闍黎 秦觀
寒食山州百色喧，春風花雨暗川原。因循移病依香火，寫得彌陀七萬言。
留別平闍黎 秦觀
緣盡山城且不歸，此生相見了無期。保持異日蓮花上，重說如今結社時。
大行太皇太后挽詞二首  其一 秦觀
東朝制詔九年稱，烈武功高後世興。坐舉不周天柱正，親扶暘谷日車升。班行尚想延和殿，羽衛俄趨永厚陵。洛水嵩峰霄漢外，百官西望涕難勝。
大行太皇太后挽詞二首  其二 秦觀
保扶明主自春宮，萬國昇平出至公。顧命一時聊共政，思齊千古遂同風。外家恩數仍長信，原廟蒸嘗即治隆。欲敘聖功歌挽者，乾坤難入畫圖中。
韓樞密夫人挽詞二首  其一 秦觀
奕葉貂蟬後，宗姻樂靜間。從夫登兩地，看子入三山。舊像瞻榆闕，遺音想佩環。百年川閱水，不復更西還。
韓樞密夫人挽詞二首  其二 秦觀
天上開華屋，丘山忽返真。內人歸賵盛，挽者轉哀新。鸞詔初乾墨，魚軒已暗塵。藹然多德善，論次有蒼珉。
俞公達待制挽詞二首  其一 秦觀
詞場英妙氣如虹，出入青雲見事功。流馬木牛通蜀漕，葛巾羽扇破渠戎。風生使者旌旄上，春在將軍俎豆中。詔墨未乾人奄忽，傷心江漢日傾東。
俞公達待制挽詞二首  其二 秦觀
一麾出守著威名，凶訃西來上爲驚。玉帳笑談成昨夢，錦囊書札見平生。衣冠漸散紅蓮府，鎧馬還歸細柳營。可道風流回首盡，芝蘭庭下粲朝榮。
陳承事挽詞 秦觀
明時就養寄淮壖，忽歎艅艎以柩旋。八尺衣冠成繪事，百年風誼列幽鎸。銘旌暮暗黄梅雨，鄉路秋橫碧玉天。遥想葬期豪傑會，高車連軫駐新阡。
永壽縣君挽詞二首  其一 秦觀
廷尉蒙恩後，蘭臺就養初。大椿宜更壽，流水遽焉如。鸞錦封花誥，蛛絲網板輿。百年誰考德，琬琰在幽墟。
永壽縣君挽詞二首  其二 秦觀
明世辭隆養，哀榮道路傳。賻喪從上宰，歌挽出群仙。素幔傷秋泛，青缸慘夜船。玉峰歸葬處，木拱雁連天。
曾子固哀詞 秦觀
皇受命而熙洽兮，實千祀而一時。協氣鬰而四塞兮，與盛德其俱升。麟鳳出而旁午兮，猶氤氳而扶輿。篤生我公兮，以文章爲世師。公神禹之苗裔兮，肇子爵而鄫封。逮去邑而爲氏兮，季葉汩其南征。祖騫翔而績著兮，考踡跼而文鳴。公既生而多艱兮，踵祖武而好修。既輕車又良御兮，遂大放乎厥詞。發天人之奧秘兮，約六藝而成章。元氣含而未泄兮，洞芒芴而窅冥。挽天河而一瀉兮，物應手而華昌。揖揚馬使先路兮，咸告公曰不敢。彼崔蔡之紛紛兮，孰云窺其藩翰。辰來遲而去速兮，固前修以跋疐。方盤礴而上征兮，遽相羊而補外。皇揆公之忠誠兮，即商墟而賜環。紬史諜乎東觀兮，裁誥命乎西垣。典章絕而復作兮，世爭睹而快先。正經緯乎終古兮，配維斗而昭然。變化詭而難常兮，雖司命其或昧。忽遭艱而去國兮，遂銜哀而即世。述作紛其具存兮，悵爽靈之焉詣。信百年不斯須兮，遒電滅而焱逝。天不憗遺一老兮，固搢紳之所傷。矧不肖以薄技兮，早獲進於門牆。路貫江而修阻兮，曾莫奠乎酒漿。悲填膺而茀鬰兮，聊自託於斯文。
蔡氏哀詞 秦觀
惟夫人之高誼兮，真一時之女英。既富有此好德兮，又申之以令儀。带幽蕙之縹緲兮，佩明月之陸離。人自操舍之不一兮，雅獨取善以自持。何報施之或忒兮，罹禍艱於不虞。顔色炫而未暮兮，所天忽以殞俎。痛平素之偕處兮，忍此奄奄而嫠居。瀝哀血以自誓兮，甘餌毒而捐軀。佩珠玉以死真兮，固衆女之所嗤。曷卓越以不顧兮，棄性命其如遺。美不可强有兮，信天資之所開。要反心以內省兮，豈或售乎人知。嗟三晨之未浹兮，遂俱遊而莫留。死者有知兮，羌魂魄以並遊。日黄昏而不見兮，虛室窈其無人。惟哀風以歸來兮，動素幔之襜襜。何平生之款密兮，遽音聲之不可尋。儼遺跡以在目兮，紛百憂而攻心。豈至理不吾喻兮，如意厚而悲深。撫雙櫬以增慟兮，涕清血而灑襟。已矣哉，人生有死兮，自前古而既然。精魄忽其不駐兮，惟修名之可延。忍錄錄以寓世兮，信烈者之所羞。儻佳志之獲申兮，雖奄忽其焉悼。
時宣義挽詞 秦觀
奮發多難裏，哀榮後夜中。妙年推正行，末路見陰功。風雨雙龍合，山川吊鶴空。懸知青史上，又載一于公。
中書侍郎挽詞二首  其一 秦觀
崛起商巖後，清忠士論歸。法知商鞅弊，議折董宏非。遷謫生華髮，騫騰上紫微。又騎箕尾去，朝野涕空揮。
中書侍郎挽詞二首  其二 秦觀
守道無夷險，如公實寡仇。望從烏府重，官到鳳池休。二品追褒峻，千金賻恤優。搢紳終有恨，王駿不封侯。
呂與叔挽章四首  其一 秦觀
舉舉西州士，來爲邦國華。藝文尤爾雅，經術自名家。正有高山仰，俄成逝水嗟。賢人各有數，不獨歲龍蛇。
呂與叔挽章四首  其二 秦觀
數日音容隔，人琴遂已虛。門生應有謚，國史可無書。舊室懸蛛網，遺編走蠹魚。定無封禪草，平日笑相如。
呂與叔挽章四首  其三 秦觀
追惟獻歲發春間，和我新詩憶故山。今日始知詩是讖，魂兮應已度函關。
呂與叔挽章四首  其四 秦觀
風流雲散了無餘，天祿空存舊直廬。小吏獨來開鎖鑰，案頭塵滿校殘書。
東平夫人挽章 秦觀
相閥風流盛，王家地勢雄。室中蘭作佩，庭下玉成叢。啼鳥悲春檻，荒原入夜宮。遺芳得鴻筆，論次詔無窮。
開府李公挽章  其一 秦觀
報國封章數，論交意氣真。先朝貴公子，當代老成人。月動融尊酒，花催鄭驛賓。誰知古原上，馬鬣一朝新。
開府李公挽章  其二 秦觀
戚里薨耆舊，哀榮世未如。襚加三事衮，奠致兩宮輿。鹵簿前衢隘，歌鍾後院虛。英風知不墜，芝玉茂庭除。
孫莘老挽詞四首  其一 秦觀
同功一體盡調元，獨抱沉痾反故園。壺遂暮年非不遇，人生到此可忘言。
孫莘老挽詞四首  其二 秦觀
青春芸閣妙文詞，進讀金華鬢若絲。轉守七州多異政，奉常處處有房祠。
孫莘老挽詞四首  其三 秦觀
月旦嘗居第一評，立朝風采照公卿。門生故吏知多少，盡向碑陰刻姓名。
孫莘老挽詞四首  其四 秦觀
華屋丘山可柰何，百年光景一投梭。故人唯有羊曇在，慟哭西州不忍歌。
陳用之學士挽詞  其一 秦觀
禮經三百鬢毛班，追述先儒伯仲間。誰請尚書重給札，盡抄遺稿入名山。
陳用之學士挽詞  其二 秦觀
岧嶢芸閣上參天，直舍相依欲二年。願寫此情歌挽者，淚霑毫素不成篇。
陳用之學士挽詞  其三 秦觀
雲臺觀者候昏明，奎壁躔中失二星。上界真人重離別，陰風一夜攪青冥。
陳用之學士挽詞  其四 秦觀
牢落公車待詔時，白頭掌故更棲棲。一生勤苦成何事，只得銘旌數尺題。
滕達道挽詞  其一 秦觀
早歲峨冠侍冕旒，白頭淹卹外諸侯。篋中尚有東封草，塞下曾無北顧憂。心繫漢廷長入夢，氣吞胡虜不防秋。經綸未了埋黄土，精爽還應屬斗牛。
滕達道挽詞  其二 秦觀
江南江北奉周旋，合散如雲二十年。春郡勝遊花蔽馬，夜山清話雨連天。共驚萬里長城壞，獨把千金寶劍懸。平日書題多散亂，呼兒尋聚一潸然。
自作挽詞 秦觀
嬰釁徙窮荒，茹哀與世辭。官來錄我橐，吏來驗我屍。藤束木皮棺，藁葬路傍陂。家鄉在萬里，妻子天一涯。孤魂不敢歸，惴惴猶在茲。昔忝柱下史，通籍黄金閨。奇禍一朝作，飄零至於斯。弱孤未堪事，返骨定何時。脩途繚山海，豈免從闍維。荼毒復荼毒，彼蒼那得知。歲晚瘴江急，鳥獸鳴聲悲。空濛寒雨零，慘淡陰風吹。殯宮生蒼蘚，紙錢掛空枝。無人設薄奠，誰與飯黄緇。亦無挽歌者，空有挽歌辭。
進南郊慶成詩 秦觀
於赫龍飛後，中區八月秋。合嚴天地祀，遠繼祖宗休。熙事將興舉，彝章預講諏。紛然曲臺議，斷自太任謀。宗伯方承命，元龜遂告猷。三錢封內帑，五瑞輯諸侯。路寢前齋玉，清宮復射牛。長迎南至日，圓即自然丘。扈蹕三千劍，干霄十二樓。鈎陳嚴御座，太一奉宸遊。好雨虛聞畢，生陽不待鄒。浮雲依斗散，華月亙天流。霄被黄裀却，霜空曲蓋收。堪輿同顧饗，河嶽盡懷柔。麾日初鳴仗，旂風不滿旒。回鑾龍入馭，傳詔鶴爲郵。崇慶天雖老，華胥聖不憂。衣冠千玉簡，宇宙一金甌。可但豐年屢，當知世德求。慚無班馬手，作頌配商周。
幽眠 秦觀
幽眠起常晚，冬晷復不長。中間數十刻，倏如驚燕翔。晨餐粗云畢，申鼓鳴相望。忽忽竟何就，念之動中腸。天地一逆旅，死生猶轉商。暫來旋云去，遲速乃所常。較計亦何補，徒然非慨慷。不如聽兩行，一槩付酒觴。北風吹老槐，白日轉紙窗。布衾一覺睡，身世成渺茫。宿莽冬不衰，蘭茞幽更芳。無庸傷局促，速此鬢髮霜。
越王 秦觀
越王念吳役，寢興常不安。有臣曰種蠡，實與同難艱。終酬會稽恥，列國不敢干。智者見未兆，愚夫暗前觀。范公拂衣去，扁舟五湖間。清輝照四海，秋月耿雲端。種也竟不悟，處之若無難。屬鏤一朝至，身與名俱殘。兔走獵狗悲，鳥盡良弓閑。自古身不退，多爲世所歎。
隕星石 秦觀
蕭然古丘上，有石傳隕星。胡爲霄漢間，墜地成此精。雖有堅白姿，塊然誰汝靈。犬眠牛礪角，終日蒙羶腥。疇昔同列者，到今司賞刑。森然事芒角，次第羅空青。俛仰一氣中，萬化無常經。安知風雲會，不復歸青冥。
山陽阻淺 秦觀
一日行一尺，十日行一丈。豈不歎淹留，所幸無波浪。悲風動深夜，原野眇林爽。青天行蟾蜍，枯水轉魍魎。此時蓬茅下，去心劇於癢。棄置勿復論，通塞如反掌。
次韵參寥莘老 秦觀
迅風薄高林，萬象號虎豹。紛披枳與棘，爾復鼓狂鬧。我垣既已頹，我棟又以撓。豈無一木枝，橫力難與較。黎明忽自罷，晴日射魚罩。死水失狂瀾，衰木回故貌。勞生真夢事，往趨如睡覺。炊黍焚黄鶉，吾其理歸棹。
送洪景之循州參軍 秦觀
寒梅不自重，輒花桃李先。矯枉有佳菊，最後衆芳妍。各因一時美，難以相嗤憐。物理固若是，士林亦宜然。夫子南國俊，聲猷推妙年。數奇晚方偶，參軍古龍川。龍川雖云遠，風物號清鮮。羅浮不相下，頡頏巉荒天。雲鬢二三子，聊足奉周旋。行矣試老拳，歸歟遠翔鶱。
茶 秦觀
茶實嘉木英，其香乃天育。芳不愧杜蘅，清堪掩椒菊。上客集堂葵，圓月探奩盝。玉鼎注漫流，金碾響丈竹。侵尋發美鬯，猗狔生乳粟。經時不銷歇，衣袂带紛鬰。幸蒙巾笥藏，苦厭龍蘭續。願君斥異類，使我全芬馥。
茶臼 秦觀
幽人躭茗飲，刳木事擣撞。巧制合臼形，雅音侔柷椌。靈室困亭午，松然明鼎窗。呼奴碎圓月，搔首聞錚鏦。茶仙頼君得，睡魔資爾降。所宜玉兔擣，不必力士扛。願偕黄金碾，自比白玉缸。彼美制作妙，俗物難與雙。
石魚 秦觀
佛宮琢琳瑯，懸魚警羣聰。緩扣集方袍，急拊趨百工。雖無筍虛器，自協徵與宮。犂然當人心，邈有炎氏風。山泉自疏數，珮玉相玲瓏。朝昏間鍾鼓，清響傳無窮。惟有寶陀山，於音獲圓通。一聞如得解，石鞏亦投弓。
劉公幹 秦觀
鄴中多賢豪，公幹氣飄逸。弱歲頗徊徨，飄零低金室。君王事邀宴，下馬列琴瑟。豪吹挾哀彈，娛歡非一日。當年侍賡酬，珠玉在揮筆。五字一何工，妙絕冠儔匹。所得雖經奇，未得偏人失。
贈醫者鄒放 秦觀
百工皆聖作，惟醫有書傳。緒餘起人死，妙處實通天。鄒子本淮海，弱齡加討研。岐扁逢卷中，遂知百病先。往歲遊京室，公侯紛薦延。國工不敢妬，遣兒求執鞭。晚棄本州役，青衫鬢蕭然。臨衢開大肆，旁午送金錢。嗣子頗不凡，文場早周旋。行期拾青紫，善積神所憐。
贈張潜道 秦觀
張生何爲者，落魄不自拘。獨携三尺琴，笑別妻與孥。一來泊吾里，忽已月再虛。朝遊故人館，暮止佛子廬。雖無食羹餘，所樂常晏如。我欲有所進，生聞勿煩紆。君子閑有道，不專塊然居。無道祇深適，嗚戲亦已愚。願生脫塵鞅，從我滄海隅。
荷花 秦觀
方塘收雨脚，落日半遥岑。芙蕖浄娟娟，麗服撫翠衾。無言意自遠，欲渡秋水深。緬懷平生人，對此詎可尋。弄芳惜晼晚，酒至誰與斟。天涯有歸雲，聊寄相思心。心開獲清賞，芙蕖一何綺。美人艷新妝，斂袂照秋水。端如蕩子妻，顧自良家子。黄金選燕趙，搖落對江沚。薄暮風雨來，獨立淚如洗。望君君詎知，傾宮定誰似。
酬曾逢原參寥上人見寄山陽作 秦觀
倦客當老秋，於忽少佳意。孰云塵滓地，劉阮肯俱至。一披清骨毛，再見失身世。有如執盛熱，傃月濯凉吹。又如觀巨梓，却覘蕭葦細。十辰同遨遊，不覺日車逝。嗟予逃空虛，終日面林翳。聞人足音喜，況乃道所契。方念衣袖分，明月忽我畀。眷言何以酬，白髮同所詣。
吳興道中 秦觀
僶俛蓽門下，十年守一方。胡爲御舟者，挽我置此傍。青山不肯盡，流水故意長。雖云道理遠，瓦樽有酒漿。
無題二首  其一 秦觀
君子有常度，所遭能自如。不與死生變，豈爲憂患渝。西伯囚演易，馬遷罪成書。性剛趣和樂，淺淺非丈夫。
無題二首  其二 秦觀
世事如浮雲，飄忽不相待。欻然化蒼狗，俄頃成章蓋。達觀聽兩行，昧者乃多態。舍旃勿重陳，百年等銷壞。
喜雨得城字 秦觀
陰陽有常職，代御不可并。一氣或錯繆，愆伏相寇兵。惟時四月交，南國厭久晴。風師挾帝令，呼號肆徂征。雲師畏推逐，蓄意不敢爭。雨師曠厥官，所苟朝夕生。黄塵暗如霧，掩彼日月明。帝眷一昔回，旱議沮莫行。番然需膏澤，夜半來雨聲。黎明縱遐眺，溝澮各已盈。青秧散廣畝，白水涵孤城。耕夫欣有託，水鳥飛且鳴。乃知化工妙，悠然信難名。行矣耘我穡，歲終竚坻京。
東城被盜得世字 秦觀
野人無機心，觸事少防衛。所至輒酣寢，屢墮穿窬計。孤亭夜深墨，風死雨初霽。有盜穴壁來，攘取逮衾袂。微思不敵怒，弱力鼓虛銳。起搏且復呼，可否難量勢。誰云同室鬭，函丈莫相繼。兩奴眠牖旁，矯首但睥睨。棄之倚柱休，盜亦從此逝。慚無牛缺賢，幸脫燕人斃。亡弓豈須求，失馬不必涕。黎明成感歎，事往若異世。良賈號深藏，無閡稱善閉。君子勿我誇，得喪求無際。
夢伯收文公 秦觀
昨夜夢故人，心顔少歡趣。自嗟棄有司，却言歸山路。君王下明詔，群英翕爭赴。焦鵬共揮翮，跛鱉亦騁步。擾擾天地間，飛鳥不知數。何意獨蕭條，命與時相忤。空復蔽馬牛，不爲匠人顧。昔爲土中花，行待東風煦。今爲簷下草，遠矣霑秋露。老母鬢成絲，寒妻被無絮。歲暮多嚴風，絺綌將焉度。覺來不復見，撫枕淚如注。安得萬頃波，活此舟中鮒。
送佛印 秦觀
抱包初捨蔚頭藍，江月松風處處參。他日惠林爲上首，幾年彌勒作同龕。真珠撒帳開新座，飛鳥銜花繞舊庵。雲散虎溪蓮社友，獨依香火思何堪。
次韵公闢會流觴亭 秦觀
偷引湖光一派飛，詠觴還却似當時。吳歌送酒隨流急，越艷浮花轉曲池。山廟早因前守徹，冰盤元是故工遺。年年禊飲今非昔，不到蘭亭到北池。
次韵公闢會蓬萊閣 秦觀
林聲摵摵動秋風，共躡丹梯上卧龍。路隔西陵三兩水，門臨南鎮一千峰。湖吞碧落詩爭發，塔湧青冥畫幾重。非是登高能賦客，可憐猿鶴自相容。
送羅正之兩浙提刑 秦觀
豈爲鱸魚憶故丘，東南昏墊頼良謀。一封暮別雲間閣，三組秋歸海上州。子政暫爲都水使，千秋終作富民侯。贈君一語君應笑，競注江河本不流。
秋夜病起懷端叔作詩寄之 秦觀
寢瘵當老秋，入夜庭軒空。天光脆如洗，月色清無縫。風飆戾戾輕，露氣霏霏重。簷花伴徐步，籠燭窺孤諷。緬惟情所親，佳辰誰與共。夫子淮海英，材大難爲用。秉心既絕俗，發語自驚衆。麈尾扣球琳，筆端攢螮蝀。雄深迫揚馬，妙麗該沈宋。浮沉任朝野，魚鳥狎鯤鳳。與時真楚越，於我實伯仲。爾來居邑鄰，頗便書札貢。上憑鴻雁傳，下託鯉魚送。二物或愆時，已辱移文訟。人生無根柢，泛若凌波葑。昧者復汲汲，晨暝趨一鬨。陰持含沙毒，射影期必中。自匿嫫母容，對客施錦幪。溘然一朝逝，萬事俱成夢。形骸猶汝辭，利勢猶君動。思之可太息，傷之爲長慟。所以古達人，脫身事高縱。我生尤不敏，胸腹常空洞。彊顔入規模，垂耳受羈鞚。行謀買竿栧，名理就折衷。但恐狂接輿，煩君更嘲弄。
送孫誠之尉北海 秦觀
吾鄉如覆盂，地據揚楚脊。環以萬頃湖，粘天四無壁。蜿蜒戲神珠，正晝飛霹靂。草木無異姿，靈氣殊鬰積。所以生群材，名抱荆山璧。小爲百夫防，大爲萬人敵。夫子少邁倫，喑嗚阻金石。奏賦明光宮，玉座瞻咫尺。翻身墮雲霄，十載迫窮厄。焚舟更一戰，得尉滄海北。五月乘畫船，簫鼓事遠適。天橫齊山青，雨带楚水黑。勿云晚方仕，四十乃古昔。勿云名位卑，九萬自此擊。幽求尉朝邑，鬢髮森已白。元振尉通泉，律令非所即。一朝會風雲，顧眄立四極。行矣壯舊圖，勉。
抱甕 秦觀
搰搰抱甕人，汒呼治其內。仲尼爲所輕，子貢無以對。捨器欲還樸，爲量固已隘。苟得渾沌真，寧羞事機械。
讀列子 秦觀
咄咄兩小兒，多言空爾爲。後之日無定，不覺心有期。尺棰探蒼溟，俱令傍者嗤。誰謂不能决，孔丘乃真知。
和顯之長老 秦觀
禪子觀因緣，寸晷無復餘。講人治經論，艾夜猶未除。冷風奏哀松，寒月挂碧虛。此意了不諭，悲哉同翳如。
清夜 秦觀
子夜天無雲，稀星耿頑碧。茫茫行役者，對此焉不息。胡爲蝸角端，相與競尋尺。勸君歸去來，飛空鳥無跡。
南池 秦觀
汎汎池中鳬，上下與水俱。不與水爭力，所以全其軀。遇物貴含垢，修身戒明污。胡能若雲月，浪自驚群愚。
和王定國 秦觀
崢嶸歲月徂，物色莽於邑。歡言公子至，坐失百憂集。宵箔蕙烟橫，寒炮玉脂泣。勉旃决南圖，荷華行滿隰。
宿金山 秦觀
山南山北江水流，半空金碧隨雲浮。我來仍值風日好，十月未寒如晚秋。山僧引客尋蒼翠，歷盡參差到平地。萬里風來拂骨清，却憶人間如夢寐。夜深無風月入扉，相對老人如槁枝。流水與天爭入海，共笑此心誰得知。下山却向中𤃩望，番憶當時在屏幛。老母思兒且欲歸，回首雲峰已天上。
別賈耘老 秦觀
若有人兮霅之濱，服火齊兮冠切雲。有才不爲世所掄，盡入詩句爲奇新。忘歸繁弱不浪陣，發必中的疑有神。目關飛鳥緡蒼鱗，俛仰自娛忘賤貧。繄我與君素參辰，孰爲一見同天倫。共指飛光易沉淪，莫若痛飲還我真。況有內子賢文君，終日叫呼不怒嗔。酒酣往往出前珍，瓦甌竹筯羞青芹。左列文史右紅裙，樽前不覺徂清晨。念我行當西道秦，挐舟來別非所欣。欲託毫素通殷勤，郢匠旁矚難揮斤。人生百齡同臂伸，斷梗流萍暫相親。行行飲酒且勿云，丈夫萬里猶比鄰。
李端叔見寄次韵 秦觀
君文豪贍無與儔，使我吟諷忘離憂。浩如沅湘起陽侯，翻星轉日吞數州。華章藻句饒風力，頃刻朱紅迷畛域。一班縱復爲管窺，萬派終難以蠡測。區區文墨倦高情，解鞅還游恍惚庭。半槽新水六尺簟，卧視雲物行空青。伊我籃輿抵京縣，溽暑黄埃負初願。君家只在御城東，彌月不能三兩見。求仙未若醉中真，蟻鬭蛾飛愁殺人。清都夢斷理歸棹，回首一樹瓊枝新。歸來草木春風換，世事蝟毛那可算。幸謝故人頻寄書，莫笑元郎自呼漫。
陳令舉妙奴詩 秦觀
西湖水滑多嬌嬙，妙奴十二正芬芳。肌膚晳白髮脚長，含語未發先有香。溪上夜燕侍簪裳，皎如華月墮滄浪。音聲入雲能斷腸，不許北客辭酒漿。主人藹藹邦之良，少年射策謁未央。俊詞偉氣森開張，玉杓貫斗生怒芒。天欲文采老更昌，故使斂翮窺群翔。五十僅補尚書郎，浩歌騎牛倚倡佯。東風戲雨花草狂，二溪泱泱青黛光。妙奴勿倦侑羽觴，主人正欲游醉鄉。
自警 秦觀
古人去後音容寂，何處茫茫尋舊迹。君看草遍北邙山，骼骴猶來丘壟積。那堪此地日黄昏，長途萬里傷行客。只知恩愛動傷情，豈悟區區頭已白。莫嫌天地少含弘，自是人心多褊窄。爭名競利走如狂，復被利名生怨隙。貪聲戀色鎮如癡，終被聲色迷阡陌。休言七十古稀有，最苦如今難半百。聞道蓬宮仙子閑，紅塵不染無瑕謫。日月遲遲異短明，三峰秀麗皆仙格。女蘿覆石蔓黄花，芝草琅玕知幾尺。桃源長占四時春，漾漾華池真水碧。乘槎擬欲扣金扃，巨浪紅波依舊隔。歸來芳舍與誰儔，老鶴松間三四隻。唳天聲動彩雲飛，對我時時振長翮。驂鸞未遇且悠悠，盡日琴書還有適。紛華任使投吾前，爭奈此心終匪石。拜命懷金誰謂榮，低頭未免拾言責。從茲俗態兩相忘，笑指青山歸路僻。同人有志覓長生，運氣休糧徒有益。須知下手向無爲，莫學迷徒頼針炙。
陪李公擇觀金地佛牙 秦觀
薄伽梵相含空虛，化人分段同璠璵。爾來示滅二千歲，真骨萬里傳中區。錢塘有尼號法照，得自禁掖藏金鋪。欲因此勝高構閣，假設象似開群愚。偶從好事至霅上，持出瞻玩相歡娛。靈牙寶色玉不如，上有無數光明珠。莊嚴一一出御帑，蜿蜒繡袋榮硨磲。是時賓客盡上士，回向已登十地初。殷勤稱讚出軟語，坐人顧眄驚俗污。因悲人生信如夢，浪逐聲勢霜鬢鬚。一源清浄誰復無，枉入諸趨更崎嶇。願因今日詣真際，古松白日常蕭疏。乃知金仙妙難測，餘潤普及霑凡枯。况復老尼亦才辯，朱甍碧瓦非難圖。行看岧嶢倚青嶂，翁嫗頌說傾三吳。
雪浪石 秦觀
漢庭卿士如雲屯，結綬彈冠朝至尊。登高履危足在外，神色不變惟伯昏。金華掉頭不肯住，乞身欲老江南村。天恩許兼兩學士，將兵百萬守北門。居士彊名曰天元，寤寐山水勞心魂。高齋引泉注奇石，迅若飛浪來雲根。朔南修好八十載，兵法雖妙何足論。夜闌番漢人馬靜，想見雉堞低金盆。報罷五更人吏散，坐調一氣白元存。
和蔡天啟贈文潜之什 秦觀
蔡侯飽學困千釜，濯足清江起南土。劇談頗似燕客豪，快奪范雎如墜雨。東城橋梓未足論，栢直何爲口方乳。蔣侯山中伴香火，三年不厭長蔬苦。平生瑰瑋有誰同，要得張侯三日語。晝閑那自運甓忙，時清不用聞鷄舞。桓榮歡喜見車馬，書冊辛勤立門戶。要當食肉似班超，猛虎何嘗窺案俎。
早春 秦觀
黄金蔌蔌滿垂楊，尚有春寒到畫堂。酒力漸銷歌扇怯，入簾飛雪带梅香。
赴杭倅至汴上作 秦觀
俯仰觚稜十載間，扁舟江海得身閑。平生孤負僧床睡，准擬如今處處還。
次韵孔彥常舍人曝書 秦觀
上帝圖書府，傳觀詔特容。嘉賓蒼佩玉，盛饌紫駝峰。散帙牙籤亂，開函錦襲重。君羹如可請，願備北堂供。
次韵莘老 秦觀
妙齡隨計日，紺髮度關年。較藝先豪俊，飛聲動眇綿。祕書窺甲乙，密室詣溫宣。已叶半千運，仍親五尺天。御香春晚炷，宮蠟夜深燃。漢殿螭頭筆，岐藩幕下蓮。孔鸞人共貴，蘭蕙世皆憐。附尾方瞠若，提刀獨砉然。皂囊封細札，青簡續遺編。璧府深難造，龍媒雋莫先。大農參奏計，宗伯與興賢。玉鉉行真即，金甌忽浪傳。兩輪苕上駕，百仗剡中牽。荏苒馮唐老，淹回賈傅還。星霜俄九換，金竹遽三遷。鼓吹吳雲外，旌旛楚水壖。經綸殊未倦，憂患復相連。惡草空搖毒，群蝸謾污涎。松筠終不易，雨露竟無偏。憔悴千株橘，荒凉二頃田。幾書借船帖，屢廣絕交篇。禪譽推龐藴，親評主閔騫。懶因閑處極，樂向靜中全。歲月黄塵裏，鶑花白髮前。冰臺清照底，玉海湛無邊。身世尤飛隼，功名眇蛻蟬。蕉心難固待，楮葉謾勞鎸。佇續清都夢，還隨濁世緣。泉虬淹已久，風翮去應便。預想朝元處，簪裾立萬仙。
送陳太初道錄 秦觀
先生簪紱後，世系本綿瓜。駐馬生枯骨，回車濟病蛇。带雲眠酒市，和月醉漁家。落日千山路，西風一枕霞。幾年流俗笑，一旦五侯誇。棋惜春深日，琴憎雨後蛙。背因書字曲，髮爲注經華。地轉東淮水，天回北斗車。新宮黄道近，舊隠白雲遐。顧我身多累，逢君意謾誇。空提方士劍，未上客星槎。何日同歸去，重飛九轉砂。
贈蘇子瞻 秦觀
嘆息蘇子瞻，聲名絕後先。衣冠傳盛事，兄弟固多賢。感慨詩三百，流離路八千。直心羞媚竈，忠力欲回天。縲紲終非罪，江湖秪自憐。饑寒常併日，疾病更連年。明主無終棄，西州稍內遷。奏言深意苦，感涕內人傳。前席須宣室，非熊起渭川。君臣悅相遇，願上角招篇。
次韵安州晚行寄傳師 秦觀
投暮安州北，蒼烟亂眼昏。茅茨人外路，砧杵月邊村。野水飛雲薄，空林噪雀繁。幾人堪此樂，逢客莫輕論。
題五柳亭 秦觀
結構依流水，新題五柳亭。登臨有遺味，攀折不勝情。隔岸閭閻鼓，遶軒舟舫橫。
觀寶林塔張燈次胡瑗韵 秦觀
飛來峰上塔，然蜜奉慈觀。互照三山冢，分輝七寶欄。勢擎金界迥，影蘸玉奩寒。次第邊烽舉，高低祭燭攢。虹旌排陣堞，火傘御靈官。魏乘珠千顆，隋帆錦萬端。華敷連藏海，光集匝宮壇。冏冏連青昊，熒熒逼翠巒。月卿秋抒思，星將夜濡翰。繼聽鈞天奏，尤知屬和難。
還自湯泉十四韵 秦觀
歲晚倦城郭，聯驂度嶪峨。天黄雲脚亂，村黑鳥翎訛。潦水侵生路，晴天落慢坡。澄江練不卷，溫井鑑新磨。漁火分星遠，沙鷗散點多。霸祠題玉筯，龍窟受金波。琬琰存吳事，兒童記楚歌。孤龕瘦居士，雙塔老頭陀。飛鼠鳴深穴，胡蜂結巧窠。晚參圓白足，昏梵禮青螺。雲馭沉荒遊，仙舂沒淺莎。杖藜從莫逆，談笑入無何。慘澹日連霧，蕭騷風轉阿。華清俄夢斷，回首失烟蘿。
辨才法師嘗以詩見寄繼聞示寂追次其韵 秦觀
遥聞隻履去翛然，詩翰纔收數月前。江海盡頭人滅度，亂山深處塔孤圓。憶登夜閣天連雁，同看秋崖月破烟。尚有衆生未成佛，肯超欲界入諸禪。
次韵公闢州宅月夜偶成  其一 秦觀
新秋過雨月如霜，緩足蓬萊徹上方。翠木玲瓏藏寶界，白烟濃淡鎖華堂。書名越艷誰興發，角動單于自感傷。山似卧龍天似水，却疑身在海中央。
次韵公闢州宅月夜偶成  其二 秦觀
繚繞千重雨後凉，月含秋色上東方。風催絡紓歸金井，月轉檀欒蔭畫堂。游目騁懷佳興發，感時撫事壯心傷。歸來枕簟清無夢，卧看明星到未央。
次韵公闢即席呈太虛 秦觀
與君鄰並共烟霞，乘興時時過我家。更漏一新聞曉角，門闌數級看秋花。湖山對值全如買，風月相期不用賒。頼有醉毫吟更苦，他年分作句圖誇。
次韵公闢將受代書蓬萊閣 秦觀
城連湖岸水爲關，旦暮樵風自往還。龜負寶林新佛地，龍蟠使宅老仙山。平生仕宦今何得，終日登臨獨未閑。歲滿徘徊難遽別，就中瀟洒異人間。
次韵公闢聞角有感 秦觀
一聽胡笳動越吟，聲潜地底氣逾深。千宮月色單于曲，萬里天光魏闕心。秉燭何人猶把盞，挑燈有女正穿針。早寒時節黄昏後，更逐西風應遠砧。
呈公闢 秦觀
東歸行路歎賢哉，碧落新除寵上才。白傅林塘隨畫去，吳山花鳥入詩來。唱酬自有微之在，談笑應容逸少陪。除此兩翁相見外，不知三徑爲誰開。
奉和莘老 秦觀
童子何知幸最深，父班籍湜奉登臨。挾經屢造芝蘭室，揮麈常聆金玉音。黄卷香焚春晼晚，絳紗人散夜蕭森。明朝只恐絲綸下，回首青雲萬里心。
致政通議口號 秦觀
秋空畫隼照新晴，符隠庵前小隊停。玉斝金醪通繾綣，鳳笙龍管入青冥。靚妝釃酒花侵席，寶獸呀香霧滿庭。太史應占豫州分，上台星近老人星。
口號 秦觀
平原居士今無影，鸚鵡空洲誰舉杯。猶有漁陽摻檛鼓，爲君醉後作輕雷。
悼王子開五首    其一 秦觀
我昔官房子，長懷忠穆賢。里無行馬第，山有卧牛阡。當代三公後，惟君五福全。桐棺遠歸祔，追舊幾潸然。
悼王子開五首    其二 秦觀
卓爾金閨彥，頎然玉筍班。周旋三友益，零落十年間。轣轆靈輀動，悠揚素旐還。暮年還抱愛，應復。
悼王子開五首    其三 秦觀
蕭散竹林風，平生約略同。官班嵇叔夜，年輩晉安豐。民詠濡須政，朝推朐䏰功。九原無復作，埋玉恨何窮。
悼王子開五首    其四 秦觀
南浦維舟訪，東堂抵榻眠。後期猶指日，輕別遂終天。墨妙今初貴，詩名久已傳。清風如未墜，諸子更翩翩。
悼王子開五首    其五 秦觀
已矣知無憾，賢愚共此途。白駒馳白日，黄髮掩黄壚。和氏終歸趙，干將不葬吳。拏痾如可彊，猶擬奠生芻。
秋興九首 擬韓退之 秦觀
逍遥北窗下，百事遠客慮。無端葉間蟬，催促時節去。愁起如亂絲，縈纏不如緒。日月豈得已，還復役朝暮。人生均有得，悲歎我不誤。春愁自天時，感憤亦真趣。
秋興九首 擬孟郊 秦觀
曉風有暴信，暮蟬無好聲。曉風與暮蟬，自與時節爭。獨客辭故鄉，推車謁梁城。梁城道迢遞，區區役吾生。不如歸舊山，藜藿安性情。
秋興九首 擬韋應物 秦觀
坐投林下石，秋聲出疏林。林間鳥驚棲，豈獨傷客心。物亦有代謝，此理共古今。鄰父縮新醅，林下邀同斟。癡兒踏吳歌，婭姹足訛音。日落相携手，凉風快虛襟。
秋興九首 擬李賀 秦觀
魚鱗甃空排嫩碧，露桂梢寒挂團璧。白蘋風起吹北窗，尺鯉沉沒斷消息。燕子將雛欲歸去，沈郎病骨驚遲暮。濃愁茫茫寄何處，萬里江南芳草路。
秋興九首 擬李白 秦觀
芙蓉露濃紅壓枝，幽禽感秋花畔啼。玉人一去未回馬，梁邊燕子三見歸。江頭白蘋老波底，尺書不來空相望。斜吹疏雨濕秋江，霜風暗引芙蕖香，石上菖蒲三尺長。綠頭鴨兒棲萍草，採蓮女郎笑花老。木蘭船上動江水，不覺鴛鴦带波起。
秋興九首 擬玉川子 秦觀
南州有病客，起卧北窗下。玉兔銜光照清夜，故人別我京洛遊，不寄一行三改秋。秋色變冷客裘薄，漸覺衣袂寒颼颼。作詩欲寄君，未語先有愁。不如呼童起，危坐北窗下，一杯寬我千日憂。眼前俗事何擾擾，此夕盡向杯中休，何必懷黄金印兮爵通侯。
秋興九首 擬杜子美 秦觀
紫領寬袍漉酒巾，江頭蕭散作閑人。悲風有意催林葉，落日無情下水濱。車馬憧憧諸道路，市朝滾滾共埃塵。覓錢稚子啼紅頰，不信山翁篋笥貧。
秋興九首 擬杜牧之 秦觀
鼓鼙夜戰北窗風，霜葉鋪階疊亂紅。一段新愁驚枕上，幾聲悲雁落雲中。眼前時節看馳馬，日下生涯寄斷蓬。弟妹別來勞夢寐，杳無消息過江東。
秋興九首 擬白樂天 秦觀
不因霜葉辭林去，的當山翁未覺秋。北里酒錢煩屢索，南州詩債懶頻酬。欲歌金縷羞紅粉，擬插黄花避白頭。底事登臨好時節，等閑收拾許多愁。
金山晚眺 秦觀
西津江口月初弦，水氣昏昏上接天。清渚白沙茫不辨，只應燈火是漁船。
病中 秦觀
疏簾薄幔對青燈，鸜鵒喧喧自轉更。風雨渺漫人卧病，地爐湯鼎更悲鳴。
聞雁懷邵仲恭 秦觀
楚澤吳天去未遲，煩君且傍蒜山飛。白袍居士如相問，爲說淄塵欲滿衣。
冬蚊 秦觀
蚤蠆蜂虻罪一倫，未如蚊子重堪嗔。萬枝黄落風如射，猶自傳呼欲噬人。
白馬寺晚泊 秦觀
濛濛晚雨暗回塘，遠樹依微不辨行。人物漸稀疏磬斷，綠蒲叢底宿鴛鴦。
霅上感懷 秦觀
七年三過白蘋洲，長與諸豪載酒游。舊事欲尋無處問，雨荷風蓼不勝秋。
和程給事贈虞道判六首  其一 秦觀
刀圭雲母具晨餐，門對三層步斗壇。夜考鶴經分七九，曉占歲氣辨黅丹。
和程給事贈虞道判六首  其二 秦觀
火棗交梨近可餐，不須地肺及天壇。龜藏坎海毛皆綠，鳳宿離宮色自丹。
和程給事贈虞道判六首  其三 秦觀
紫府沉沉掩夜關，竹陰清掃月中壇。歲星偷得桃枝碧，董奉栽成李子丹。
和程給事贈虞道判六首  其四 秦觀
囊中玉色已經餐，醉拂絲桐坐杏壇。應笑倦游塵滓客，鬢毛蕭瑟事鉛丹。
和程給事贈虞道判六首  其五 秦觀
漢武遊心縹緲間，文成五利盡登壇。何如屈曲韓夫子，不羨神君白玉丹。
和程給事贈虞道判六首  其六 秦觀
使君本住道家山，時訪玄都太古壇。陰惠已能追許令，治功不獨過韋丹。
處州閑題 秦觀
清酒一盃甜似蜜，美人雙鬢黑如鴉。莫誇春色欺秋色，未信桃花勝菊花。
春詞絕句五首  其一 秦觀
蒲萄裀暖蕙薰微，紅日窺軒睡覺時。人倦披衣雙燕出，青絲披罥木蘭枝。
春詞絕句五首  其二 秦觀
弱雲亭午弄春嬌，高柳無風妥翠條。懶讀夜書搔短髮，隔垣時聽賣餳簫。
春詞絕句五首  其三 秦觀
都城春富百花披，長憶人歸駐馬時。淺色御黄應好在，爲誰還發去年枝。
春詞絕句五首  其四 秦觀
風驅白雨洗園林，蔽地飛花一寸深。狂紫浪紅俱已矣，老春雖在亦何心。
春詞絕句五首  其五 秦觀
顛毛漸脫風情少，匣劍空存俠氣銷。人遠地偏無酒肉，春深花鳥謾相撩。
秋詞二首  其一 秦觀
雲惹低空不更飛，班班紅葉欲辭枝。秋光未老仍微暖，恰似梅花結子時。
秋詞二首  其二 秦觀
無數青莎繞玉階，夕陽紅淺過牆來。西風莫道無情思，未放芙蓉取次開。
齊逸亭 秦觀
燄發郎君更不歸，故亭蕭瑟異當時。玉笙金管渾如夢，只有梅花三四枝。
春日 秦觀
殘臘渺茫雲外日，新春彷彿夢中來。雪霜便覺都無力，只見桃花次第開。
宿乾明方丈 秦觀
漫天白雪無端現，佛室夜艾烏更啼。相逢解頤足自慰，勿語俗子念心携。
新開湖送孫誠之有龍見于東北因成絕句 秦觀
狂客走影暗悠悠，菡萏吹風五月秋。黄綬不爲無氣概，蒼龍垂尾送行舟。
呈李公擇 秦觀
青箋擘處銀鈎斷，紅袂分時五筯懸。雲脚漸收風色緊，半規斜日射歸船。
落日馬上 秦觀
日落荒阡白霧深，紫騮嘶顧出疏林。回頭已失來時路，杳杳金盤墮翠岑。
次韵參寥三首  其一 秦觀
武陵漁子入花源，但見秦人不得仙。會有黄鸝鳴翠柳，何妨白眼望青天。
次韵參寥三首  其二 秦觀
長安仕路與雲齊，倦僕羸驂不可躋。但得玄暉曾折簡，何須平子更安題。
次韵參寥三首  其三 秦觀
且折花枝醉復醒，人間時節易崢嶸。屠龍肯自羞無用，畫虎從人笑不成。
和書天慶觀賀祕監堂三首  其一 秦觀
老仙舊地枕東城，古木參天警晝聲。我亦願爲方外友，風流何必並時生。
和書天慶觀賀祕監堂三首  其二 秦觀
史君平昔慕玄清，一到祠堂意一新。戶外黄冠應指點，公應便是謫仙人。
和書天慶觀賀祕監堂三首  其三 秦觀
衣屨蕭條氣久清，豪家門館未嘗行。朱甍碧瓦何從得，疑有陰兵夜助成。
和書觀妙庵 秦觀
龍瑞宮中種玉人，誅茅結室傍秋雲。自言洞裏山川別，此處千分未一分。
早春題僧舍 秦觀
東園紫梅初破蕾，北澗淥水方通流。歸去一春花月夢，定應多在此中遊。
盆池釣翁 秦觀
誰刻仙材作釣翁，尺池終日釣微風。令人却憶鴟夷子，散髮五湖狂醉中。
賞酴醾有感 秦觀
春來百物不入眼，唯見此花堪斷腸。借問斷腸緣底事，羅衣曾似此花香。
王昭君 秦觀
漢宮選女適單于，明妃斂袂登氈車。玉容寂寞花無主，顧影低回泣路隅。行行漸入陰山路，目送征鴻入雲去。獨抱琵琶恨更深，漢宮不見空回顧。
樂昌公主 秦觀
金陵往昔帝王州，樂昌主第最風流。一朝隋兵到江上，共抱悽悽去國愁。越公萬騎鳴笳鼓，劍擁玉人天上去。空携破鏡望紅塵，千古江楓籠輦路。
崔徽 秦觀
蒲中有女號崔徽，輕似南山翡翠兒。使君當日最寵愛，坐中對客常擁持。一見裴郎心似醉，夜解羅衣與門吏。西門寺里樂未央，樂府至今歌翡翠。
無雙 秦觀
尚書有女名無雙，蛾眉如畫學新妝。伊家仙客最明俊，舅母唯只呼王郎。尚書往日先曾許，數載暌違今復遇。聞說襄江二十年，當時未必輕相慕。
灼灼 秦觀
錦城春暖花欲飛，灼灼當庭舞柘枝。相公上客河東秀，自言那得傍人知。妾願身爲梁上燕，朝朝暮暮長相見。雲收月墮海沉沉，淚滿紅綃寄腸斷。
盼盼 秦觀
百尺樓高燕子飛，樓上美人顰翠眉。將軍一去音容遠，只有年年舊燕歸。春風昨夜來深院，春色依然人不見。只餘明月照孤眠，回望舊恩空戀戀。
崔鶑鶑 秦觀
崔家有女名鶑鶑，未識春光先有情。河橋兵亂依蕭寺，紅愁綠慘見張生。張生一見春情重，明月拂牆花影動。夜半紅娘擁抱來，脈脈驚魂若春夢。
採蓮 秦觀
若耶溪邊天氣秋，採蓮女兒溪岸頭。笑隔荷花共人語，烟波渺渺蕩輕舟。數聲水調紅嬌晚，棹轉舟回笑人遠。腸斷誰家遊冶郎，盡日踟躕臨柳岸。
烟中怨 秦觀
鑑湖樓閣與雲齊，樓上女兒名阿溪。十五能爲綺麗句，平生未解出幽閨。謝郎巧思詩裁剪，能使佳人動幽怨。瓊枝璧月結芳期，斗帳雙雙成眷戀。
離魂記 秦觀
深閨女兒嬌復癡，春愁春恨那復知。舅兄唯有相拘意，暗想花心臨別時。離舟欲解春江暮，冉冉香魂逐君去。重來兩身復一身，夢覺春風話心素。
遣朝華 秦觀
夜霧茫茫曉柝悲，玉人揮手斷腸時。不須重向燈前泣，百歲終當一別離。
再遣朝華 秦觀
玉人前去却重來，此度分携更不回。腸斷龜山離別處，夕陽孤塔自崔嵬。
閒燕堂聯句 秦觀
黄葉山頭初带雪，綠波尊酒暫回春。已聞璧月瓊枝句，更看朝雲暮雨人。老醜紅妝翻曲妙，喜逢佳客放懷新。天明又出桃源去，仙境何時再問津。
納凉 秦觀
携杖來追柳外凉，畫橋南畔倚胡床。月明船笛參差起，風定池蓮自在香。
東坡守杭 秦觀
十里荷花菡萏初，我公所至有西湖。欲將公事湖中了，見說官閒事亦無。
牽牛花 秦觀
銀漢初移漏欲殘，步虛人倚玉闌干。仙衣染得天邊碧，乞與人間向曉看。
即席次君禮年兄韵 秦觀
情舒喜面山浮翠，袖滿薰風凉透時。萍碎錦鱗金網舉，影差簾燕玉鈎垂。輕輕篆鼎凝香細，款款方壺轉漏遲。清興比來同約久，趣多深意古人詩。
醉眠亭 秦觀
醉來豐瘁同，眠去身世失。二樂擅一亭，夫子信超逸。杯行徂老春，肱枕頹昇日。壯志未及伸，幽願良自畢。
遊杭州佛日水浄慧寺 秦觀
五里喬松徑，千年古道場。泉聲與嵐影，收拾入僧房。
觀音洞 秦觀
匹馬驕嘶石路斜，觀音洞口踏烟霞。普陀風景差相似，祇欠潮音小白花。
光華寺 秦觀
霞通海天曙，月來東山白。共是憑欄人，誰足當秋色。
玉井泉 秦觀
雲蒸崑山液，月浸藍田英。臨風咽沆瀣，滿腹珠璣鳴。
流杯橋 秦觀
曲水分山陰，輿梁勝溱洧。一詠見高風，駟馬安足取。
江月樓  其一 秦觀
仙翁看月三百秋，江波日去月不流。肯因炎塵暝空闊，直與江月同清幽。
江月樓  其二 秦觀
蒼梧雲氣眉山雨，玉簫三年無今古。九天雨露蟄蛟龍，琅玕長憑清虛府。
墨竹 秦觀
墨君颯颯風雨鳴，垂鸞舞鳳翻青綬。一竿珍重幾百緡，奚啻渭川三萬畝。金鏘玉戛空琴聲，婢行奴顔謝花柳。得亭真從寂寞間，卓古高標壓群醜。不須辨直致湘江，便覺滿窗凉意透。挺然葉節抱風孤，頓應君子虛心受。雷迸籜龍龍欲走，櫻笋紛紛徒適口。破除肉味若聞韶，王猷笑詠還依舊。藉檻湘陰凈簡書，接地春華幻塵垢。拂手筆端別有神，往來平安報良友。前時無偶後無繼，奇寶秘靈宜永久。
白鶴觀 秦觀
複殿重樓墮杳冥，故基喬木尚崢嶸。銀河不改三千尺，鐵馬曾經十萬兵。華表故應終化鶴，謫仙未解獨騎鯨。井泉一一兒童舊，白髮衰顔祇自驚。
清溪逢故人 秦觀
共約來春會，牙檣發畫船。和風楊柳岸，微雨杏花天。故國應携手，前途共著鞭。吳兒看環佩，珠樹秀嬋娟。
文英閣二首  其一 秦觀
都門將酒惜分携，歸路駸駸望欲迷。千里又看新燕語，一聲初聽子規啼。春風天上曾揮翰，遲日江邊獨杖藜。回首三山樓閣晚，斷雲流水自東去。
文英閣二首  其二 秦觀
流落天涯思故園，散愁郊外任蹣跚。雲歸邃谷知無雨，風卷寒溪沒近灘。已見雁將歸楚澤，遥知春又到長安。桑林壠麥依稀是，祇見秦川萬里寬。
句  其一 秦觀
斷霞一抹海天低。
句  其二 秦觀
夢魂思汝鳥工往，事故著人羊負來。
句  其三 秦觀
高郵西北多巨湖，累累相貫如連珠。
句  其四 秦觀
槿籬護藥纔通徑，竹筧通泉白遍村。
句  其五 秦觀
泥新烏棟初巢燕，萍匝荒池已集蜻。
句  其六 秦觀
自是我翁多盛德，頓回秋色作春陰。
句  其七 秦觀
雨砌墮危芳，風簷納飛凉。
句  其八 秦觀
城晚通雲霧，亭深到芰荷。
存目  其一 秦觀
詩題：次韵莘老初至湯泉二首其二首句：年華行已老。
存目  其二 秦觀
詩題：過六合水亭懷裴博士次韵三首其一首句：昔同裴博士。
存目  其三 秦觀
詩題：過六合水亭懷裴博士次韵三首其三首句：折柳相從地。
存目  其四 秦觀
詩題：同前首句：誰構新亭近翠微。
存目  其五 秦觀
詩題：題閻求仁虛樂亭三首其一首句：禪房幽構徑彎環。
存目  其六 秦觀
詩題：次韵二首首句：青髮從遊各白袍畫船京口見停橈。
存目  其七 秦觀
詩題：客有傳朝議欲以子瞻使高麗……首句：文章異域有知音。
存目  其八 秦觀
詩題：顯之禪老許以草庵見處作詩以約之其一首句：汩汩塵勞不自堪。
存目  其九 秦觀
詩題：圓通院白衣閣其一首句：白衣閣外遶朱欄。
存目  其一○ 秦觀
詩題：無題首句：掃地焚香閉閣眠。
存目  其一一 秦觀
詩題：蘇子瞻記江南所題詩本不全余嘗見之記其五絕今以補子瞻之遺首句：紅窗小泣低聲怨齎草露如郎倖薄琴詩斷續愁兼恨參橫霽色天沉水寒信風霜似葉黄。
存目  其一二 秦觀
詩題：寄公闢首句：憶昔都門手一携。
和鄧慎思詩呈同院諸公三首  其一 李公麟
苦學鄧夫子，仁風良可依。顔回樂也內，曾點詠而歸。盛德彌年劭，知音貴我稀。瀟湘逢此地，咳唾得明璣。
和鄧慎思詩呈同院諸公三首  其二 李公麟
瑠璃墨客堂，太乙助燈光。紬史探金柜，摛辭和柏梁。近傳江綵筆，遠緝漢珠囊。吏部文難可，猶稱萬丈長。
和鄧慎思詩呈同院諸公三首  其三 李公麟
共校南宮藝，多年復此回。羣賢主堂奧，一榻占廊隈。步屧朝追逐，詩筒夜往來。故人情不淺，無乃困慳才。
和鄧慎思秋日同文館詩三首  其一 李公麟
鎖寂身如隠，幽清物向齊。忘憂經露菊，蘇肺到霜梨。白髮知談笑，朱籤歷品題。賢書天下望，鵲喜遍深閨。
和鄧慎思秋日同文館詩三首  其二 李公麟
呦呦鳴鹿野，皎皎白駒場。朋盍連茅茹，文程琢玉章。門通三級峻，桂露一年香。慶及飛龍旦，同歌庶事康。
和鄧慎思秋日同文館詩三首  其三 李公麟
寄棲容幕燕，覆節等醯雞。欲雨風多北，窮秋日易西。官書便夜讀，家報索親題。早晚驂騑入，重門坼印泥。
和鄧慎思未試即事雜書率用秋日同文館爲首句三首  其一 李公麟
樹乾風索索，霜葉到書闈。枝並鷦鷯宿，床吟蟋蟀歸。幽人知坦履，游子念縫衣。暗喜還家近，承顔慰久違。
和鄧慎思未試即事雜書率用秋日同文館爲首句三首  其二 李公麟
莫以多爲贅，須知寸有長。掄才何濟濟，顧我獨凉凉。雷雨龍皆起，江湖魚兩忘。攀依聊假手，賢立本無方。
和鄧慎思未試即事雜書率用秋日同文館爲首句三首  其三 李公麟
今朝庭鵲喜，燈爲一花開。側指皂囊去，轉頭驄馬來。新橙家斫鱠，殘菊客浮杯。樂事連休日，須憑酒作媒。